CSR ge faisa gai Toursim ministry ge ihumaalu! | Mihaaru\nސީއެސްއާރުގެ ފައިސާގައި ޓޫރިޒަމް މިނިސްޓްރީގެ އިހުމާލު\nކުރީގެ ޓޫރިޒަމް މިނިސްޓަރު މޫސާ ޒަމީރު މަޖިލީހުގެ ކޮމިޓީ ބައްދަލުވުމެއްގައި-- ފޮޓޯ: ނިޝާން އަލީ/ މިހާރު\n23 ފެބުރުއަރީ 2020 - 14:16\nޓޫރިޒަމް މިނިސްޓްރީން ސީއެސްއާރުގެ ހަރަކާތްތަކަށް އިންވެސްޓަރުން މެދުވެރިކޮށް ކުންފުނިތަކަށް ދޭ ފައިސާގައި ބޮޑެތި އިހުމާލުތަކެއް ހުރި ކަމަށް އޮޑިޓް އޮފީހުން ބުނެފި އެވެ.\nއޮޑިޓް އޮފީހުން ހާމަކޮށްފައިވާ ގޮތުގައި ޓޫރިޒަމް މިނިސްޓްރީ އަށް 2017 އިން 2018 އަށް ސީއެސްއާރުގެ 120.7 މިލިއަން ރުފިޔާ ސަރުކާރު ހިއްސާވާ އެކި ކުންފުނިތަކާއި ކޯޕަރޭޓިވް ސޮސައިޓީތަކަށް ދެއްކުމަށް އިންވެސްޓަރުންނަށް އަންގާފައިވެ އެވެ. މި ފައިސާގެ ތެރެއިން 95 މިލިއަން ރުފިޔާ އެ ކުންފުނިތަކަށް ލިބިފައިވެ އެވެ. މި ފައިސާ ލިބުނު އޮފީސްތަކުން އެކަން ކަށަވަރު ކުރިއިރު 25 މިލިއަން ރުފިޔާ ކުންފުނިތަކަށް ލިބިފައިވާކަން ކަށަވަރު ކުރެވިފައެއް ނުވެ އެވެ.\nމިކަންކަން ހިނގި ދުވަސްވަރު ޓޫރިޒަމް މިނިސްޓަރުކަން ކުރެއްވީ މޫސާ ޒަމީރެވެ. ސީއެސްއާރު ކަންކަމުގައި އިންވެސްޓަރުން އަތުން ފައިސާ ނެގުމުގައި އާންމުކޮށްފައިވާ އުސޫލެއް ނެތަސް، ޓޫރިޒަމް މިނިސްޓްރީގާ އެކަމާ ގުޅޭ އުސޫލެއް އޮވެ އެވެ. ސީއެސްއާރު ހަރަކާތްތަކަށް އަދަދުތައް ނެގުމުގައި އަމަލު ކުރަނީ އެކަމަށްޓަކައި ހާއްސަކޮށްފައިވާ ކޮމިޓީއަކުން ނިންމާ ރޭޓްތަކުގަ އެވެ. މިގޮތަށް އަދަދުތައް ނެގުމުގައި އެކި އިންވެސްޓަރުންގެ އަތުން ނަގަނީ އެކި އަދަދުތަކެވެ.\nއޮޑިޓް ރިޕޯޓުގައިވާ ގޮތުން ޓޫރިސްޓް ރިސޯޓު، ހޮޓާ އަދި ޓޫރިޒަމްގެ ބޭނުމަށް ތަރައްގީ ކުރާ ތަންތަނުގެ ކޮންސްޓްރަކްޝަން މުއްދަތު އިތުރު ކުރުމާއި ކުއްޔާއި ޖޫރިމަނާގެ ގޮތުގައި ދޭން ޖެހޭ ފައިސާ ފަސް ކުރުމާ ގުޅޭ އުސޫލުގެ ދަށުން އެފަދަ ކަމަކަށް ޓޫރިޒަމް މިނިސްޓްރީ އަށް އެދިއްޖެ ނަމަ އެކަމަށް ނަގާ 15،000 ޑޮލަރާއި ސީއެސްއާރުގެ ގޮތުގައި އިންވެސްޓަރުންގެ އަތުން އިތުރަށް ނަގާ ފައިސާ ދިވެހި މުޖުތަމައުއަށް ނުވަތަ އިގްތިސާދަށް ފައިދާވާ ކަންކަމަށް ހަރަދު ކުރުމަށް ކަނޑައަޅާފައިވެ އެވެ.\nޓޫރިޒަމް މިނިސްޓްރީގެ 2018 ގެ އޮޑިޓް ރިޕޯޓް\nމި ކަންކަން ކުރުމަށްޓަކައި ޓޫރިޒަމް މިނިސްޓްރީން ވަނީ ސީއެސްއާރުގެ އުސޫލެއް އެކުލަވައިލައިފަ އެވެ. އޮޑިޓް ރިޕޯޓުން އެނގޭ ގޮތުގައި ސީއެސްއާރުގެ ކަންކަމަށް ހަރަދު ކުރުމަށް ހާއްސަ އުސޫލެއް އޮތް ނަމަވެސް، ސީއެސްއާރުގެ ގޮތުގައި ޕަބްލިކް ބޭންކް އެކައުންޓަށް ޖަމާނުކޮށް، ސަރުކާރުން ފައިސާ ބަލައިގަތުމުގައި އަމަލު ކުރުމަށް ކަނޑައަޅާފައިވާ ނިޒާމުން ބޭރުން ސީދާ އެހެން ފަރާތްތަކެއްގެ އެކައުންޓަކަށް ފައިސާ ޖަމާކުރަމުން ދިއުމުގެ ސަބަބުން، މި ފައިސާ ބޭނުންކޮށްފައި ވަނީ ހަމަހަމަ ކަމެއް ނެތި ދެފުށް ފެންނަ ގޮތަކަށް ނޫނެވެ.\nމީގެ އިތުރުން މިނިސްޓްރީގެ ހިސާބުތައް ބަލަހައްޓާފައި ވަނީ ސީދާ ސީއެސްއާރުގެ ގޮތުގައި ނަގާފައިވާ ފައިސާ ކަށަވަރު ކުރެވޭ ގޮތަކަށް ނޫން ކަމަށް ވެސް އޮޑިޓުގައި ބުނެ އެވެ.\nސީއެސްއާރުގެ ގޮތުގައި ވަކިވަކި ކުންފުނިތަކަށް ލިބުނު ފައިސާގެ ތަފްސީލު\n- ސިފައިންގެ ވެލްފެއާ ކޮމްޕެނީ ޕްރައިވެޓް ލިބިމެޑް (ސިފްކޯ) އަށް 52.4 މިލިއަން ރުފިޔާ ދިން އިރު އެ ކުންފުންޏަށް ލިބުނުކަން ކަށަވަރުވީ 47.9 މިލިއަން ރުފިޔާ އެވެ. ބާކީ 4.5 މިލިއަން ރުފިޔާ އެ ކުންފުންޏަށް ލިބިފައެއް ނުވެ އެވެ. އެ ކުންފުންޏަށް ފައިސާ ދީފައިވަނީ ފިޝަރީސް މިނިސްޓްރީގެ މަރާމާތާއި އެޓާނީ ޖެނެރަލް އޮފީސް މަރާމާތު ކުރުމާއި އާ ރަށުގެ ތޮށި ލުމާއި ބީޗު ހެދުމާއި ދެ ބުރީގެ އިމާރާތަކާއި ޕެވީލިއަން ހެދުމުގެ މަސައްކަތުގެ އިތުރަށް އެމްއެންޑީއެފް ސްޕެޝަލް އޮޕަރޭޝަންސްގެ ބޯޓު ބަނުމަށެވެ.\n- މޯލްޑިވްސް އިންޓަގްރޭޓެޑް ޑިވެލޮޕްމެންޓް ކޯޕަރޭޝަން ޕްރައިވެޓް ލިމިޑެޓް (އެމްއައިޓީޑީސީ) އަށް 36.6 މިލިއަން ރުފިޔާ ދިން އިރު އެ ކުންފުންޏަށް ލިބުނު ކަން ކަށަވަރު ކުރެވުނީ 31.4 މިލިއަން ރުފިޔާ އެވެ. ބާކީވާ 5.2 މިލިއަން ރުފިޔާ ލިބިފައި ނުވާ ކަމަށް އެ ކުންފުނިން ބުނެފައިވެ އެވެ.\nމީގެ އިތުރުން އެމްއައިޓީޑީސީ މެދުވެރިކޮށް ހަރަދުކޮށްފައިވާ ފައިސާއިން ކޮމިޝަންގެ ގޮތުގައި އެ ކުންފުންޏަށް އެއް މިލިއަން ރުފިޔާ ނަގާފައިވެ އެވެ. އަދި ސީއެސްއާރުގެ ގޮތުގައި ލިބުނު ފައިސާގެ ތެރެއިން 2.4 މިލިއަން ރުފިޔާ ހަރަދު ނުކޮށް ބާކީ ހުރިކަން އެމްއައިޓީޑީސީގެ ތަފާސްހިސާބުތަކުން ދައްކަ އެވެ. އެހެންކަމުން ލިބުނު 31.4 މިލިއަންގެ ތެރެއިން ހަރަދުކޮށްފައި ވަނީ ޖުމްލަ 27.9 މިލިއަން ރުފިޔާ އެވެ.\n- ސްޓެލްކޯ އަށް ދިނުމަށް ކަނޑައެޅި 9.3 މިލިއަން ރުފިޔާ އެ ކުންފުންޏަށް ލިބުނު އިރު ހަރަދުކޮށްފައި ވަނީ 5.6 މިލިއަން ރުފިޔާ އެވެ. ސްޓެލްކޯއިން މި ފައިސާ ހަރަދު ކުރީ އދ. މަހިބަދޫގެ ފުޓްބޯޅަ ދަނޑާއި ޅ. ނައިފަރު ފުޓްބޯޅަ ދަނޑާއި ތ. ވިލުފުށީ ފުޓްބޯޅަ ދަނޑު ހެދުމަށެވެ. މީގެ ތެރެއިން އެންމެ ބޮޑު ހޭދައެއް ކުރި މަހިބަދޫ ދަނޑަށް 3.7 މިލިއަން ހަރަދުވި އެވެ.\n- ޓޫރިޒަމްގެ ސީއެސްއާރު ފައިސާގެ ތެރެއިން އެމްޓީސީސީ އަށް 13.8 މިލިއަން ރުފިޔާ ދެއްކުމަށް ކަނޑައެޅި އިރު އޭގެ ތެރެއިން 13.4 މިލިއަން ރުފިޔާ ލިބިފައި ނުވާ ކަމަށް އެ ކުންފުނިން ބުނެ އެވެ. އެ ކުންފުންނަށް އިންވެސްޓަރުގެ ފަރާތުން ލިބުނީ ހަ ލައްކަ ރުފިޔާ ކަމަށް އޮޑިޓް ރިޕޯޓުގައިވެ އެވެ. މީގެ އިތުރުން އިންވެސްޓަރުން ދައްކާފައިވާ ފައިސާގެ ގޮތުގައި އެމްޓީސީސީ ކަށަވަރުކޮށްދިން ފައިސާގެ ތެރޭގައި ޓޫރިޒަމް މިނިސްޓްރީގެ ލިޔެކިޔުމުން ނުދައްކާ ދެ ލައްކަ ރުފިޔާ ހިމެނެ އެވެ.\n- ޕީއެސްއެމަށް 6.8 މިލިއަން ރުފިޔާ ދޭން ކަނޑައަޅާފައި އޮތް އިރު އޭގެ ތެރެއިން ތިން ލައްކަ ރުފިޔާ ލިބިފައިނުވާ ކަން ޕީއެސްއެމުން އަންގާފައިވެ އެވެ. އަދި އެ ކުންފުންޏަށް ދިން ފައިސާގެ ތެރޭގައި ވެސް ޓޫރިޒަމް މިނިސްޓްރީގެ ލިޔެކިޔުންތަކުން ނުދައްކާ ދެ ލައްކަ ރުފިޔާ ހިމެނެ އެވެ.\n- ސީއެސްއާރުގެ ގޮތުގައި އިންވެސްޓަރުން ދޭ ފައިސާގެ ތެރެއިން އެސްޓީއޯ އަށް ތިން ލައްކަ ރުފިޔާ ޖަމާ ކުރުމަށް އިންވެސްޓަރުންނަށް ޓޫރިޒަމް މިނިސްޓްރީން އެންގި ނަމަވެސް، ސީއެސްއާރުގެ ގޮތުގައި އެއްވެސް ފައިސާއެއް ލިބުނު ކަން އެސްޓީއޯގެ ރެކޯޑުތަކުން ނުދައްކަ އެވެ.\nޓޫރިޒަމް މިނިސްޓްރީ ޓޫރިޒަމް މިނިސްޓަރު އޮޑިޓް ރިޕޯޓް ސީއެސްއާރު ކުރީގެ މިނިސްޓަރު މޫސާ ޒަމީރު ހަސަން ޒިޔަތު، އޮޑިޓަ ޖެނެރަލް އޮޑިޓާ ޖެނެރަލް އޮފީސް\nޖަމީރަކީ ފައިސާ ހިތި މީހެއް\nޒަމީރު މިހާރު ކޮބައިތޯ؟ އަނިލްވެސް ކޮބާތަ؟ މިގައުމުން ތެޔޮހޯދި ޝައިނީ ވީތަނެއް އެގޭބާ؟ މިލިއަނުން މިލިއަނުން ކޮރަޕްޝަންގެ ފައިސާނެގީކުރީގެ ކޮންކޮން މިނިސްޓަރުންނެއް ބާ؟\nހާދަ ވަރަކަށޭ ޔާމިނުގެ ސަރުކާރުން ކައިފަ އެއޮތީ\nހަގު އަނބި ގޮއްޔެގެ ކުންފުންޔަށް 4ލައްކަ ޑޮލަރު ދިނިންތަ، ރާއްޖެ ޕްރޮމޯޓުކުރާށޭ ކިޔާފަ؟ ހެހެހެ ގައުމެއް ނެއް، މިމީހުން ތިބީ ތިބިތާ އަދިވެސް އޭސީސީވެސް ސިޔާސީ ވެގެން ދުވަނީ.\n2017 2018 އޯޑިޓް ރިޕޯޓް 2020 ވަނަ އަަހަރު ނެރުނީމ ކޯއްޗަކަށް މިވަނީ. އިޚްލާސްތެރިކަމާއިއެކު ކުރަންޏާ ފާއިތުވދިޔަ އަހަރުގެ އޯޑިޓް ރިޕޯޓް ޖެހިގެން އަންނަ އަހަރު މެދުތެރަެ ނެރެވެންވާނެ. މިގައުމުގެ ކޯޓުތަކަށް ހުށަހަޅާ މައްސަލައެކޭ ތި ރިޕޯޓެކޭ އެއްވަރު\nފައިސާ ފައިސާ ފައިސާ، އެފައިސާ މިފައިސާ އެޖާޑީގަ ހުރި ފައިސާ މިޖާޑީގަ ހުރި ފައިސާ، ފައިސާ ސިންޑްރޯމެއް ޖެހުނު ބައިގަނޑެއް އުތަ، ދުނިޔެ ރަންވީ، ހިތުހުރިގޮތަށް އަނބުރާލަން ލިބުނު ހަރުމުދާގަނޑެކޭ ހިތާ، އެމީހަކަށް ހެދުނު އެއްޗެއް ހަމަ ހަދާލިއްޔޭއުތަ. އަލިފްހާ.\nކަޅުދަބަސް ތަކުގައި އަޅުގަނޑުގެ ގެއަށް ވެއްދިފައިސާ. ހެޔޮއެދޭ ފަރާތްތަކުން އަޅުގަނޑުގެ ކެންޕޭނަށް ދިންފައިސާ. ޙަލާލު ނޫންފައިސާ. ޖައިޒުފާއިސާ.\nސަރުކާރު އަތައް ގޮވަން ފެށުމުން މިކަހަލަ ކިޔަންމެ ކަމެއް ނެރޭނެ\nޢަޕލަ މެން ނަށް ހީވެގެން އުޅޭ އެއްޗެއް ތިޔަޢީ. ސަރުކާރު އަތަކަށް ނުގޮވަ. ޢިރާދަކުރެއްވިޔާ ނުވެސް ގޮވާނެ. ހިތުން ވަރަށް މޮލުވާހަކެއް ދޯތިބުނީ. ތަންތާތިބޭ ރޮނގާލިން ނަށް އެހެން ހީނާނެ. ޓައިމް ބޮމަކީ ސެޓްކޮށްފައިވާގަޑި ގެހުނީމަ ގޮވާއެއްޗެކެވެ.\nތި ޒަމީރު މިހާރު ވަނީ ސަރުކާރާ ޑީލް ހަދާ ދަޢުވާ ނުކުރެވޭ ހިސާބަށް ގާތްވެފަ\nއިއުމާލުބި އިރު މިނިސްޓަރަކަށް ހުރި މީހާއާއި ޓޫިރިޒަމް މިޖިސްޓްރީގެ މާލީ ޒިންމާދާރުވެރިޔާ މިކަމުގެ ޒިންމާ ނަގަންޖެހޭނެ.\nމިހާރު ގޮތް ހުސްވީމަ ޕީޕީ އެމް މީހުންގެ އަގުވައްޓާލަން ފޭކު ރިޕޯޓް ތައް ނެރެންފެށީ، ޕީޕީ އެމްގެ ތާއީދު ގެއްލުވާލަން ހިތުން، އެމީހުން ކައިފަވެސް ބުރިޖު ވެސް އަޅައިފިޔޭ، ކަލޭމެން ރަތްޔިތުންނައް އެއްކަމެއްވެސް ކޮށްނުދީ ބަޖެޓް ކައި ހުސްކުރަނީއޭ، މި އޭ ތަފާތަކީ\nކައިފިއްޔާ ބުރިޖު އެޅިޔަސް ނޭޅިއަސް އެބަޔަކު އުލަށްޖަހަން ޖެހޭނެ، ރައްޔިތުންގެ ގޮހޮރު ބުރިކޮށްލާފަ ބުރިޖުއަޅާކަށް ނުޖެހޭނެ.


Hubert Hurkacz Miami Open ge champion kan hoadhaifi - vNews.mv\nމި މުބާރާތް ކާމިޔާބުކުރުމާއިއެކު ދެން އަންނަ ރޭންކިންގ އެއްގައި ހުބާޓް އަށް ރޭންކިންގ ގެ 16 ވަނަ ލިބޭނެ- ފޮޓޯ؛- ގެޓީ އިމޭޖަސް\nހުބާޓް ހަރކަރޗް މަޔާމީ އޯޕަންގެ ޗެމްޕިއަންކަން ހޯދައިފި\nއައްފާން މުހައްމަދު 05 April 2021, 15:41\nމަޔާމީ އޯޕަން ޓެނިސް މުބާރާތުގެ ފިރިހެން ސިންގަލްސްގެ ޗެމްޕިއަންކަން ފުރަތަމަ ފަހަރަށް، ޕޮލެންޑްގެ ހުބާޓް ހަރކަރޗް ހޯދައިފިއެވެ.\nހުބާޓް މުބާރާތް ކާމިޔާބުކުރީ ފައިނަލްގައި އިޓަލީވިލާތުގެ ޒުވާން ކުޅުންތެރިޔާ ޔަނިކް ސިނާ ސީދާ ދެސެޓުން ބަލިކޮށްގެންނެވެ. ސިނާ އަކީ ރަފައެލް ނަދާލްގެ ފަހުން އެންމެ ޒުވާން މާސްޓަރސް ފައިނަލިސްޓެވެ.\nއެއް ގަޑިއިރާއި 43 މިނެޓަށް ދެމިގެންދިޔަ ފައިނަލް މެޗްގެ ފުރަތަމަ ސެޓު ހުބާޓް ކާމިޔާބުކުރީ ވާދަވެރި ކުޅުމަކަށްފަހު ޓައި ބްރޭކަކަށް ދިއުމުން، 4-7 އިން ޓައި ބްރޭކް ކާމިޔާބުކޮށްގެންނެވެ. އަދި ދެވަނަ ސެޓު އޭނާ ކާމިޔާބުކުރީ 4-6 އިންނެވެ.\nމިމުބާރާތުގައި ދުނިޔޭގެ އެންމެ މޮޅު ޓެނިސް ކުޅުންތެރިންގެ ތެރޭގައި ހިމެނޭ، ނަދާލް، ނޯވަކް ޖޮވިޗް އަދި ރޮޖާ ފެޑެރާ ފަދަ ކުޅުންތެރިން ކުޅެފައި ނުވި ނަމަވެސް، ސިނާ މުބާރާތް ކާމިޔާބުކުރީ ދުނިޔޭގެ ރޭންކިންގ ގެ އަށްވަނަ އެންދްރޭ ރުބްލެވް އާއި ފަސްވަނަ ސްޓެފަނޮސް ސިޓްސިޕާސް ބަލިކުރުމަށްފަހުގައެވެ.\nދުނިޔޭގެ ރޭންކިންގ ގައި 37 ވަނައަށް ރޭންކް ކުރެވިފައިވާ ސިނާ މިމުބާރާތް ކާމިޔާބުކުރުމާއިއެކު އޭނާ ވެގެންގޮސްފައިވަނީ މާސްޓާސް އިވެންޓެއް ކާމިޔާބުކުރި އެންމެ ދަށް ރޭންކިންގ ކުޅުންތެރިޔާއަށެވެ.\nމިމުބާރާތުގެ އަންހެން ސިންގަލްސް ޗެމްޕިއަންކަން ހޯދާފައިވަނީ ދުނިޔޭގެ އެއްވަނަ އަންހެން ޓެނިސް ކުޅުންތެރިޔާ އޮސްޓްރޭލިއާގެ އޭޝްލީ ބަރޓީ އެވެ. އޭނާ މުބާރާތް ކާމިޔާބުކުރީ ފައިނަލްގައި ކެނެޑާގެ ބިއާންކާ އެންޑްރީސްކޫ އާއި ބައްދަލުކޮށެވެ. މިމެޗްގައި ބިއާންކާ ވަނީ ދެވަނަ ސެޓްގައި އަނިޔާވެގެން މެޗުން ރިޓަޔަރ ކޮށްފައެވެ. އޭރު ބަރޓީ ވަނީ ފުރަތަމަ ސެޓް ހައެއް ތިނަކުން ކާމިޔާބުކޮށް ދެވަނަ ސެޓްގައި ހަތަރު ގޭމްގެ ލީޑެއް ނަގާފައެވެ.


Dhuniyeyge enme bodu Indo Ski Resort China gai binaa kurany - One Online\nދުނިޔޭގެ އެންމެބޮޑު އިންޑޯ ސްކީ ރިސޯޓް ޗައިނާގައި ބިނާކުރަނީ\nދުނިޔޭގެ އެންމެބޮޑު އިންޑޯ ސްކީ ރިސޯޓް ޗައިނާގައި ބިނާކުރުމަށް ތައްޔާރުވެއްޖެ އެވެ.\nދުބާއީގެ މަޝްހޫރު މާޖިދު އަލް ފުއްޓައިމްގެ އެހީތެރިކަމާއެކު ބިނާކުރުމަށް ތައްޔާރުވަމުން އަންނަ މިރިސޯޓަކީ ދުނިޔޭގައި މިހާތަނަށް ބިނާކުރެވޭ އެންމެ ބޮޑު އިންޑޯ ސްނޯ އަދި ސްކީ ރިސޯޓެވެ. އެއް މިލިޔަން އަކަފޫޓުގެ މި ސްނޯ ޕާކު ބިނާކުރަނީ ޝަންހާއީގައެވެ.\nމާޖިދު އަލް ފުއްޓައިމް އިން ބުނެފައިވާ ގޮތުން މި ސްނޯ ޕާކަށް ދީފައިވާނަމަކީ 'ވިންޓައަސްޓާ ޝަންހާއީ' އެވެ. މިހާރު ދުބާއީގައި އޮތް އެންމެ ބޮޑު އިންޑޯ ސްކީ ރިސޯޓް 'ސްކައި ދުބާއީ' އަށް ވުރެ މި ރިސޯޓް ތިން ގުނަ ބޮޑުވާނެ ކަމަށް މައުލޫމާތު ލިބެއެވެ.\nމާޖިދު އަލް ފުއްޓައިމްއިނަ ހާމަކުރާގޮތުން ޝަންހާއިގައި މިނާކުރާ މިރިސޯޓަކީ އޮލިމްޕިކް ޓްރޭނިންގ ސްޓޭންޑަޑަށް ތައްޔާރުކުރެވޭ ރިސޯޓެއް ކަމަށެވެ. މިތަކުގައި ސްކީ ސްލޯޕްތައް ތަފާތު ގްރޭޑިއަންޓް ތަކަށް ހުންނާނެއެވެ. އަދި މިތަނުގައި ފިނިތަންތާގައި ކުޅޭ 25 ބާވަތުގެ ކުޅވަރު މިތަކުގައި ކުޅެވޭނެ އިންތިޒާމު ހަމަޖެހޭނެ ކަމަށް މާޖިދު އަލް ފުއްޓައިމްއިން ހާމަކުރިއެވެ.\nދިރާސާތަކުން ދައްކާގޮތުން ޗައިނާގެ 1.38 ބިލިޔަން މީހުންގެ އާބާދީގެ %1 ވެސާ އަދި މިހާތަނަށް ސްކީ ކުރުމުގެ ތަޖުރިބާ ނުކުރެއެވެ. އެހެންކަމުން ޝަންހާއީގައި ބިންާކުރަން ހަމަޖެހިފައިވާ ސްކީ ރެސޯޓުގެ ސަބަބުން އެތައްބަޔަކު މިކަމުގެ ތެރެއަށް ވަދެގެން ދާނެކަމަށް ލަފާކުރެވެއެވެ.\nބީބީސީއަށް ސަރުކާރުންދޭ މާލީ އެހީ ހުއްޓާލަނީ، އިނގެރޭސީ ސަރުކާރަށް ފާޑުކިޔުން!\nޓިބެޓް ދަރިކޮޅުގެ މީހުންނާ ދެކޮޅަށް ޗައިނާއިން ހިންގާ އަމަލުތައް އިތުރުވާތީ އެމެރިކާ ކަންބޮޑުވެއްޖެ


13 އޯގަސްޓް 2020 - 07:25\nޑިޒްނީ ޕްލަސް ހޮޓްސްޓާ އިން ޕްރިމިއާކުރަން ނިންމާފައިވާ އަކްޝޭ ކުމާރުގެ ފިލްމު "ލަކްޝްމީ ބޮމް" ޕްރިމިއާކުރާނީ އަންނަ މަހުގެ9ގައި ކަމަށް ރިޕޯޓްތައް ބުނެފި އެވެ.\nއެ ތާރީހަކީ އަކްޝޭގެ 53 ވަނަ އުފަން ދުވަހެވެ.\n"ލަކްޝްމީ ބޮމް" އަކީ ކުރިން މި އަހަރުގެ ފިތުރު އީދުގައި ގެނެސްދޭން ނިންމި ނަމަވެސް ލޮކްޑައުންއާ ހެދި އިންޑިއާގެ ސިނަމާތައް ބަންދުކޮށްފައިވާތީ ޑިޖިޓަލްކޮށް ޕްރިމިއާކުރަން މި އަހަރު ނިންމި ފިލްމުތަކުގެ ތެރެއިން އެއް ފިލްމެވެ.\nހޮރޯ-ކޮމެޑީއެއްގެ ގޮތުގައި ގެނެސްދޭ "ލަކްޝްމީ ބޮމް" ގެ ޓްރެއިލާ މި މަހުގެ 18 ގައި އާންމުންނަށް ދޫކޮށްލަން ނިންމާފައިވާ މި ފިލްމަކީ މަޝްހޫރު ތަމަޅަ އެކްޓަރު ރަގަވާ ލޯރެންސް ޑައިރެކްޓްކޮށްފައިވާ ފިލްމެކެވެ.\nއަކްޝޭއާ އެކު ފިލްމުގެ ބަތަލާގެ ރޯލުން ފެންނާނީ ކިއާރާ އަދުވާނީ އެވެ.\n"ލަކްޝްމީ ބޮމް" އަކީ ޑިޖިޓަލްކޮށް ރިލީޒްކުރާ އަކްޝޭގެ ފުރަތަމަ ފިލްމެވެ. "ސޫރިޔާވަންޝީ" އަކީ ވެސް ރިލީޒްކުރަން ތައްޔާރަށް އޮތް ފިލްމެކެވެ. އެ ފިލްމު ގެނެސްދޭން ނިންމާފައި ވަނީ އިންޑިއާގެ ސިނަމާތައް ހުޅުވުނު އިރަކުންނެވެ.\n"ލާލް ސިންގް ޗައްޑާ" އަންނަ އަހަރު\nކުރިން މި އަހަރުގެ ޑިސެމްބަރު މަހުގެ 25 ގައި ރިލީޒްކުރަން ނިންމި އާމިރު ޚާންގެ އާ ފިލްމު "ލާލް ސިންގް ޗައްޑާ" އަންނަ އަަހަރުގެ ޑިސެމްބަރަށް ފަސްކޮށްފި އެވެ.\nއެ ފިލްމުގެ ޝޫޓިން އިންޑިއާގެ ލޮކްޑައުންއާ ހެދި ހުއްޓި މަސައްކަތްތައް ދިގުލައިގެން ދިއުމުން އަންނަ އަހަރަށް ފަސްކޮށްފައިވާ ކަމަށް މީޑިއާތަކުން ކުރިން ވެސް ބުނަމުން އަންނަނިކޮށް، ފިލްމު ކްރިޓިކް ތަރަން އަދާޝްކުރި ޓްވީޓެއްގައި ވަނީ އަންނަ އަހަރުގެ ކްރިސްމަސް އަށް "ލާލް ސިންގް ޗައްޑާ" ފަސްކުރިކަން ކަށަވަރުކޮށް ދީފަ އެވެ.\nއޭގެ ބާކީ ޝޫޓިން މިހާރު ތުރުކީގައި ކުރިއަށްދާ އިރު، އާމިރާ އެކު ފިލްމުގެ ބަތަލާގެ ރޯލް ކުޅެނީ ކަރީނާ ކަޕޫރެވެ. "ލާލް ސިންގް ޗައްޑާ" އަކީ 1994 ގައި ޓޮމް ހޭންކްސް ކުޅުނު "ފޮރެސްޓް ގަމްޕް" އަސްލަކަށް ބަލައިގެން ހަދާ ފިލްމެކެވެ.\nއަތުލް ކުލްކަރްނީގެ ސްކްރީންޕްލޭއަކަށް ފިލްމ ޑައިރެކްޓްކުރަނީ 2017 ގެ "ސީކްރެޓް ސުޕަސްޓާ" ގެނެސްދިން އަދުވައިތު ޗަންދަނެވެ.\nނަވާޒުއްދީނާ އެކު ނޭހާ\nނަވާޒުއްދީން ސިއްދީގީއާ އެކު ފިލްމެއް ކުޅެން ބަތަލާ ނޭހާ ޝަރުމާ ސޮއިކޮށްފި އެވެ.\nޖެނުއަރީގައި ރިލީޒްކުރި އަޖޭ ދޭވްގަންގެ "ތާނާޖީ: ދި އަންސަންގް ވޮރިއާ" ގެ ރޯލެއް ވެސް ކުޅުނު ނޭހާ އާއި ނަވާޒުއްދީން އެކީގައި ފެނިގެންދާނެ ފުރަތަމަ ފިލްމަކީ "ޖޮގިރާ ސަރާ ސަރާ" އެވެ.\nކުޝަން ނަންދީ ޑައިރެކްޓްކުރާ މި ރޮމޭންޓިކް ކޮމެޑީގެ ޝޫޓިން ފަށަން ހަމަޖެހިފައި ވަނީ އަންނަ އަހަރުގެ ފެބްރުއަރީ މަހުގެ ތެރޭގަ އެވެ. ޝޫޓިން ކުރިއަށް ގެންދާނީ މުމްބާއީ އާއި ލަކްނޫގެ އިތުރުން ބަނާރަސްގަ އެވެ.\nސުނިލް ޝެޓީގެ އަންހެން ދަރިފުޅު އާތިޔާ ޝެޓީއާ އެކު މިދިޔަ އަހަރު "މޯޓީޗޫރް ޗަކްނަޗޫރް" ކުޅުނު ނަވާޒުއްދީންގެ ކުރިއަށް ހުރި ފިލްމުތަކުގެ ތެރޭގައި ބަތަލާ ތަމަންނާ ބާޓިއާއެކު ކުޅެފައިވާ "ބޯލެ ޗޫޅިޔާ" ވެސް ހިމެނެ އެވެ.\nބޮސްކޯގެ ފިލްމަކީ "ރޮކެޓް ގޭންގް"\nބޮލީވުޑްގެ މަޝްހޫރު ކޮރިއޯގްރާފަރު ބޮސްކޯ މާޓިން ޑައިރެކްޝަނަށް ނުކުންނަން މިދިޔަ އަހަރު އިއުލާންކުރި ފިލްމުގެ ނަމާ އެކު ޓީޒާ ޕޯސްޓަރު ދައްކާލައިފި އެވެ.\ndirected by @boscomartis Summer 2021.@ZeeStudios_ @AdityaSeal_ @nikifyinglife @ItsAmitTrivedi @ZeeMusicCompany #BackInAction pic.twitter.com/GbqDBjcU0A\n— Zee Studios (@ZeeStudios_) August 10, 2020\nޑާން-ހޮރޯ-ކޮމެޑީއެއްގެ ގޮތުގައި ގެނެސްދޭން ނިންމާފައިވާ ފިލްމުގެ ނަމަކީ "ރޮކެޓް ގޭންގް" އެވެ. މީގެ ކާސްޓުންނަކީ އަދިތިޔާ ސީލް އާއި ނިކިތާ ދައްތާ އެވެ.\nޒީ ސްޓޫޑިއޯސް އިން ޕްރޮޑިއުސްކުރާ ފިލްމު ސިނަމާތަކަށް ގެންނާނީ އަންނަ އަހަރު އެވެ.\nއިތުރު ލިޔުންތައް ބޮލީވުޑް އާމިރު ޚާން ކަރީނާ ކަޕޫރު އަކްޝޭ ކުމާރު ސްޓްރީމިން ޓީވީ


Gonjehunthakaai biruverikama eku ves maruthakuge hageegaiy hoadhaanan: Ibu\nގޮންޖެހުންތަކާއި ބިރުވެރިކަމާއެކު ވެސް މަރުތަކުގެ ހަގީގަތް ހޯދާނަން: އިބޫ\nއިބޫއަށް އިނގޫފާރުން މަރުހަބާ ދަންނަވަނީ --\nބިރުވެރިކަމާއި ގޮންޖެހުންތަކާ ކުރިމަތިލާން ޖެހުނު ނަމަވެސް ވޭތުވެދިޔަ ފަސް އަހަރުގެ ތެރޭގައި ހިނގާފައިވާ ގޮތް ނޭނގޭ މަރުތަކުގެ ހަގީގަތް ހޯދައްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nއަނިޔާވެރި ގޮތަކަށް އަވަހާރަކޮށްލި ޑރ. އަފްރާޝީމް އަލީގެ އުފަން ރަށް، ރ. އުނގޫފާރަށް އިބޫ މިއަދު ވަޑައިގެން ޑރ. އަފްރާޝީމްގެ މަރަށް ހަ އަހަރުވެފައިވާއިރު ވެސް އެ މަރުގެ ހަގީގަތް މިހާތަނަށް ހޯދިފައިނުވާ ކަމަށެވެ. ޅަ ޒުވާނެއްގެ ބޮލަށް އެކަން ޖަހައި މައްސަލަ އޮއްބާލާފައިވާ ކަމަށެވެ.\nޑރ. އަފްރާޝީމްގެ މަރަށްފަހު ބައްދަލުކުރީ އެންމެ ބިރުވެރި ނާމާން އަހަރުތައް ކަމަށާއި އޭގެ ފަހުން ގޮތް ނޭނގޭ 31 މަރެއް ރާއްޖޭގައި ހިނގާފައިވާ ކަމަށެވެ. އޭގެ ތެރޭގައި 23 ޒުވާނުން ހިމެނޭކަން އިބޫ ފާހަގަކުރެއްވި އެވެ.\n"އެ މަރުތަކުގެ ހަގީގަތް ވަނީ ނުބެލި، އެކަމަކު އެއީ ކުރަންޖެހޭ ކަމެއް، އެކަން އަޅުގަނޑުމެން ކުރަންޖެހެނީ އެފަދަ ކަންކަން ދެން ތަކުރާރުވިޔަ ނުދިނުމަށްޓަކައި، ރާާއްޖެ ސަލާމަތް ކުރުމަށްޓަކައި، އެ އާއިލާތަކަށް އިންސާފު ހޯދައިދިނުމަށްޓަކައި،" އިބޫ ވިދާޅުވި އެވެ.\n"އެހެންވީމާ ހުރި ގޮންޖެހުންތަކާއެކު ވެސް ބިރުވެރިކަމާއެކު ވެސް އަޅުގަނޑުމެން އިރާދަކުރެއްވިއްޔާ އެ މަރުތަކުގެ ހަގީގަތް ހޯދާނަން،"\nއިބޫ ވިދާޅުވީ، ޑރ. އަފްރާޝީމަކީ އޭނާގެ ވަރަށް ގާތް އަޚެއް ކަމަށެވެ. އޭނާއާ އެންމެ ފަހުން މަޖިލީހުގެ ތެރެއިން ބައްދަލުވި ދުވަހު އަފްރާޝީމް ހިއްސާ ކުރެއްވި ވާހަކައެއް މިއަދު ވަނީ އިބޫ ވިދާޅުވެފަ އެވެ.\n"އަފްރާޝީމް ވިދާޅުވީ، އިބޫއޭ ސިޔާސީ ޕާޓީއެއްގަ އަޅުގަނޑު ހުންނަނަމަ ހުންނާނީ އެމްޑީޕީގައޭ، ނަމަވެސް ޕީޕީއެމްގަ ތިމަންނަ މިހުރީ ރައީސް މައުމޫނަށްޓަކައިއޭ، ރައީސް މައުމޫނަކީ ވަރަށް އިހްތިރާމް ކުރައްވާ ލޯބި ކުރައްވާ ބޭފުޅެއް ކަމަށޭ،" އިބޫ ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު މަރު + އިދިކޮޅު ފަރާތްތައް ކުށްކުރުން


"Bridge Mathin Fenunee Insaaneh Noon, Kulliakah Gellumun Varah Birugaiy" - Vaguthu\n6 މަސް ކުރިން ( ސެޕްޓެމްބަރު 12, 2019 )\nމިއީ އަހަރެން ކުރު ޗުއްޓީއެއްގައި ރަށަށް (އައްޑޫ ސިޓީ) އަށް ގޮސް ހުއްޓާ ދިމާވި ހާދިސާއެކެވެ. އަހަރެން މި ވާހަކަ ކިޔާދޭން ބޭނުންވަނީ ޖިންނިންނަކީ އިންސާނުން ފަދައިން އުޅޭ އެއްޗަކަށްވެފައި، ބައެއް މީހުން އެކަން ޤަބޫލުނުކޮށް ޖޯކު ޖަހަމުން އަންނާތީ، އެ މީހުންނަށް އެކަން ހާމަކޮށްދިނުމަށެވެ. އެއީ އަހަރެންގެ ހަމަލޮލަށް އެ ބިރުވެރި މަންޒަރު ފެނިފައިވާތީއެވެ.\nއެއީ މިދިޔަ ސެޕްޓެމްބަރު މަސް ތެރެއެވެ. އަހަންނާއި އަހަރެންގެ އަނބިމީހާގެ ކޮއްކޮ އެރޭ އެކެއްވެސް ޖެހި ފަހުން މަރަދޫއާއި ދިމާލަށް ސައިކަލުގައި ދިޔައީ އެއްޗެއް ބަލައެވެ. އަހަރެންގެ ގެ ހުންނަނީ މަރަދޫގައެވެ. އަހަރެންގެ އަނބިމީހާގެ ގެ ހުންނަނީ ހިތަދޫގައެވެ.\nއަހަންނާއި ކޮއްކޮއާއި ދެމީހުން އެއްކޮށް ބަލައިދިޔަ އެއްޗެއް ހިފައިގެން އެނބުރި ހިތަދޫ އާއި ދިމާލަށް މިސްރާބު ޖަހައިގެން ދުއްވާފައި ދިޔައީ އޮލަ ވާހަކައެއްގައި ތިބެގެންނެވެ. އެރޭ ސައިކަލް ދުއްވަން އިނީ ކޮއްކޮއެވެ. ލިންކް ރޯޑަކީ މާބޮޑު އަލިކަމެއް އޮންނަ ތަނެއް ނޫނެވެ. ނަަމަވެސް ހަނދުވަރު ދީފައިވުމުން މަގުމަތި ކޮންމެވެސް ވަރަކަށް ފެންނަ ވަރުވެެއެވެ. އަހަރެމެން ދެމީހުން ވާހަކައިގައި ތިއްބާ ކުއްލިއަކަށް ހަންކެނޑެ ބުރިޖާއި ދިމާލުން ކަޅުކުލައިގެ އެއްޗެއް އަންނަތަން އަހަންނަށް ފެނުނެވެ. ފުރަތަމަ އަހަރެން ހީކުރީވެސް އެއީ ބުރިޖުމަތިން ހުރަސްކޮށްފައި ދިޔަ މީހެއް ކަމަށެވެ.\nއަހަންނަށް އެ މީހާ ފެނުމުން، އަހަރެން ކޮއްކޮ ކައިރިންވެސް ކުރިމަތިން އެ އަންނަ މީހާ ފެނެތޯ ސުވާލުކޮށް ހެދީމެވެ. އޭނާވެސް އެމީހާ ފެންނަ ކަމަށް ބުނުމުން އެކަމާއި މާބޮޑު ފަރުވާލެއް ނުބަހައްޓާ ކުރިއަށްދަނިކޮށް ކުއްލިއަކަށް އެ މީހާ ގެއްލުނީއެވެ. އޭނާ ފެނުނީ ބުރިޖުގެ މެދެއްހާ ހިސާބުންކަމުން، އަހަރެމެން ހުރަސްކޮށްފައި ނޫނީ އޭނާއަށް ދެވޭނެ އިތުރު މަގެއް ނުވެސް ނެތްއިރުއެވެ. ހަދާނެގޮތް ހުސްވެ އަހަރެމެން ދެމީހުންވެސް ބިރުން "ފިއްކަނޑައިގެން" ނުގޮސް ތިބީ ކިރިޔާއެވެ. ލޯކުރިމަތިން ފެނުނު އެމަންޒަރަކީ ހަޤީޤަތެއް ނަމަވެސް އެކަން ޤަބޫލުކުރަން އަހަރެމެންނަށް ވީ ދަތިކަމަކަށެވެ.\nޔަގީނުންވެސް ކުރިމަތިން މީހެއްގެ ސިފައިގައި ހުރި އެއްޗެއް އައިތަން އަހަރެމެން ދެމީހުންވެސް ދެކުނީމެވެ. ވިދުވަރެއްހެން އެ އެއްޗެއް ގެއްލުނުތަން ފެނުނީ ކޮއްކޮ އާއި އަހަންނާއި ދެމީހުންނަށެވެ. އެހެންކަމުން އެއީ ހީވި ހީވުމެއްކަމުގައި ވެސް ނިންމޭކަށް ނެތެވެ.\nބިރުގަނެފައި ހުރިވަރުން ކޮއްކޮ އެވަގުތު ސައިކަލު ދުއްވާލީ ބާރަށެވެ. ފަހަތް އެނބުރި ބަލާލުމެއް ނެތި، ނުރައްކަލެއް ކުރިމަތިނުވެ ސަލާމަތް ވެވިދާނޭ ކަމުގެ މާބޮޑު އުންމީދެއް އޮވެގެންނެއް ނޫނެވެ. ނަމަވެސް ނަސީބު ނިޔާކުރިގޮތުން ރަށަށް އައި މަގުމަތީގައި އިތުރު ނުރައްކަލަކާއި ކުރިމައްޗެއް ނުވެއެވެ.\nގެއަށް ދެވުމާއި އެކު އަހަރެމެން އެ ވާހަކަ އާއިލާގެ އެހެން މީހުންނާއި ޙިއްސާ ކުރީމެވެ. އެކަމަކީ އާކަމެއް ނޫންކަމާއި އެއީ ވަރަށް ގިނަ މީހުންނަށް ކުރިމަތިވެފައިވާ ކަމެއް ކަމުގައިވާއިރު، ފަޅު ރަށްތެރެއިން ދަންވަރުގެ ވަގުތުތަކުގައި ދަތުރުކުރާ މީހުންނަށް ޖިންނީންގެ ފަރާތުން ގޯނާލިބި ޖިންނި މޮޔަވުންފަދަ ހާދިސާތައް ކުރިން ހިނގާފައިވާ ކަން އަހަރެމެންނަށް އެނގުނީ އެމީހުންގެ ފަރާތުންނެވެ. އޭގެ ފަހުން ދަންވަރުވުމުން ފަޅުރަށް ހުރަސްކޮށް ލިންކުރޯޑުން ދަތުރުކުރާ އަހަރެން ފިސާރި ބިރުގަނެއެވެ. އަހަންނަށް ދިމާވިފަދަ ކަންކަން އަހަރެން ދަންނަ އެހެން ބައެއް މީހުނަށްވެސް ދިމާވެފައިވުމުން، އެ ސަރަޙައްދުގައި ހިނގަމުން ދަނީ ނާމާން ކަމެއްކަން އަހަންނަށް ޔަޤީން ކުރެވޭތީއެވެ.\nބައެއް މީހުން ބުނާގޮތުގައި، މީގެ އަހަރުތަކެއް ކުރިން ހަންކެނޑެ ބުރިޖާއި ދިމާލުގައި މީހަކު ވަނީ ދަންޖައްސާ އިހާނެތި ގޮތަކަށް މަރާލެވިފައެވެ. އޭގެ ފަހުން އެ ސަރަހައްދުން ގޮތްނޭގޭ އެއްޗެއް، ނުވަތަ ޖިންނިއެއް ފެންނަ ކަމަށް އަޑު ފެތުރިފައި ވެއެވެ. ހަންކެޑެ ބުރިޖު ހުންނަނީ ގާތްގަނޑަކަށް އެ ފަޅުރަށް ފެށޭ ހިސާބުން މަރަދޫ އާއިވީކޮޅުގައެވެ. އެ ސަރަޙައްދަކީ ގިނަ ޢަދަދެއްގެ އެކްސިޑެންޓުތައްވެސް ހިނގާފައިވާ ސަރަޙައްދެކެވެ.\nއައްޑޫގައި ޝައްކު ކުރެވޭ މީހާ ބެލި މީހުން ތިބީ ޕްރޮޓެކްޓިވް އިކިއުޕްމަންޓަކު ނޫން\nއައްޑޫ ވިޔަފާރި ކުރާ ތަންތަން ރޭގަނޑު ބަންދު ކުރުމަށް ނެރުނު އިއުލާނު ބާތިލްކޮށްފި\nސެޕްޓެމްބަރު 12, 2019 19:18\nބުރިޖުމަތިންފެނުނީ ވެރިކަންކުރި އަނިޔާވެރި ޖައްބާރުވެރިޔެއް.\nސެޕްޓެމްބަރު 12, 2019 20:20\nސޯލިހު ވާހަކަ ދޯ ތިިބުނީ\nސެޕްޓެމްބަރު 12, 2019 21:23\nސޯލިހަށްވުރެ ބޮޑަށް ވައްތަރުވެދާނެ އަންނި ކިޔާ ބެއްޔާއާއި.\nސެޕްޓެމްބަރު 12, 2019 19:22\nސެޕްޓެމްބަރު 12, 2019 19:57\nޢެހެންވީމަ ސައިކަލުގަ ނަމަ ވެސް ދަތުރަށްފަށާއިރު ދަތުރު ދުޢާ ކިޔުމާ ގެއިިން ނުކުންނައިރު ކިޔާ ދުޢާވެސް ކިޔަންވީ އެއީވެސް އުޅޭ އެއްޗެއް ކުއްލިޔަކަށް ފެނި ގެއްލުމުން ނޫނީ ކުއްލިިި ޔަކަށް ކުރިމަތިިން ހުރަސް ކެނޑުމުން ލިބޭ ސިހުމުގަ ވެސް އެކްސިޑެންޓް ވެދާނެ ކޮންމެހެންމީހަކުދަންޖައްސާފަ ހުރެގެން ވާކަމެއް ނޫންކަން ނޭގެ އެއެއްޗެތި އުޅެނީކީ\nސެޕްޓެމްބަރު 12, 2019 20:52\nނުބައިވެގެންވީ ކަންކަން ކުރުން ގިނަވާ ވަރަކަށް ނާމާންވެ، އެތަކެތި އަތްގަދަ ކުރާނެ އެވެ. މަޖުބޫރީ ޙާލަތެއްގައި ނޫނީ ދަންވަރު ފަޅު ހިސާބުތަކަށް ދިއުން ރަނގަޅެއް ނޫނެވެ. ދަންވަރަކީ ނިދާފައި ތިބެންޖެހޭ ވަގުތެވެ. ތިބުނިހެން ގެއިން ނިކުންނަ އިރު ކިޔާ ދުޢާ އާއި ދަތުރު ދުޢާ ކިޔާނަމަ، ރައްކާތެރިކަން ލިބޭނެ އެވެ.\nސެޕްޓެމްބަރު 12, 2019 21:54\nރޫހާނީ އެއްޗެއް ފެންނާނީ ކޮންމެވެސް ހަކަލަ ގުޅުމެއް ހުރީމަ. އެހެން ނޫންނަމަ ނުފެންނާނެ ރޫހާނީ އެއްޗެއް އޭގެ އަސްލު ސޫރައިގަ ފެނިއްޖެ މީހަކު ހޭވެރިކަން ހުރުމަކީ ނާދީރު ކަމެއް. ރައްކާތެރި ފިޔަވަޅު އެޅުން އަވަސްކުރޭ! އެއީ އެކަމަށް ހާއްސަ ކުރެވިގެންވާ ޒިކުރު.\nސެޕްޓެމްބަރު 12, 2019 22:36\nއާޔަތުލް ކުރްސި، އިޚްލާޤް ފަލަޤް ނާސް. ހެނދުނާ ހަވރުގެ ޒިކުރުތަށް. މީ އައްޑަނަ.\nސެޕްޓެމްބަރު 13, 2019 00:17\nއަހަރެން މިރޭ (12-09-2019 ހުކުރުވިލެރޭ) މިލިޔުން ކިއުމުގެ 50 މިނެޓު ކުރީން ހަންކެޑެ ފުއްޓަރުފަރާތު މަސް ބާނަން އުޅެފަ. އެތަނަށް ދިޔައީ 18:00 އެބުރި އައީ 23:00 ޖެހިއިރު. ނަމަވެސް އެއްވެސ ކަމެއްގެ ހިލަމެއްވެސް ނުވޭ. ނަމަވެސް މީގެ 2005 ވަނަ އަހަރު އަހަރެން އެއްރޭ މީހަކު ހިތަދޫއިން މަރަދުއަށް ސައިކަލުގަ ލާދޭން ދިޔައީމެވެ. އަހަރެން އޭނަ ބާލާފަ އެބުރި ހިތަދުއަށް ދާން އެކަނި 20ކިލޯމީޓަރު ބާރުމިނުގަ ލަވައެއް ކިޔަމުން ދީފައޮތް މިލަހަދުވަރުގެ ހިތްގަމުކަމުން ހިންހަމަޖައްސަމުން ދުއްވާފަ ހަންކެޑެ ބުރިޖުމަތީން ފެބުނު އިރު ފެނުނު މިހަކު އަހަރެންގެ ވައަތްފަރާތުން ގަސްތައްކާރިން ހިތަދޫ އާއިވީކޮޅަށް ގޮސްގޮސް ހުރިހެން. ހިތައް އެރީ އެމީހާ ގޮވައިގެންނޭ ދާނީ. އަބުރާލާފަ ގޮސް އެމީހާ ފެނުނު ހިސާބު ބެލީމެވެ. ނމަވެސް މީހެއްގެ ހިލަމެއްވެސް ނެތެވެ. ދެން ހީކުރެވުނީ އެއީވީ ހީއެއްކަމަށް. ދެން ދުއްވާފަ އަންނަނިކޮށް އާރޭފު ސަރަހައްދުން މަގުގެ ކާރިން ވަލުތެރެއިން ވަރުގަދަ ބޮޑުބޮމެއް ގޮއްވާލި ބާރު އަޑުފައްގަޑެއް އިވުނު ނަމަވެސް އަހަރެން ހީކުރީ ރައްޓެހިންތަކެއް އަހަރެން އަންނަތަން ފެނިގެނ ފިލާތިބެ އަޑެއްގޮއްވާލީކަމަށެވެ. އޭގެ ފަހުދުވަހު ރައްޓެއްސެއްކާރީ މިވާހަކަ ކިޔަދިނުމުން އޭނައަށްވެސް އެކަހަޒާތުގެ ކަމެއް އެއްދުވަހަކު ދިމާވިކަމަށެވެ. ރޭގަނޑު އެކަނި އެހެން ނުދުއްވުމަށް އޭނަބުނި.\nސެޕްޓެމްބަރު 13, 2019 03:06\nފުރަތަމަ ފުރިހަމަ މުސްލިމަކަށް ވުމަށް ޖިންނި ސައިތާނުން ނަކީ އުޅޭ ބައެއްކަން ގަބޫލު ކުރަން ޖެހޭ\nސެޕްޓެމްބަރު 16, 2019 08:57\nޥަރައް ރީތި ކުރު ވާހަކަ އެއް\nސެޕްޓެމްބަރު 16, 2019 21:24\nޢިބްރަތް ހާސިލު ކުރުން ރަގަޅު ވާހަކައެއް. ބޮޑެތި ޖަރީމާތައް ހިންގާފަ ހުންނަ ތަންތަން ނާމާންވާނެ. އެހިސާބުގައި ރަގަޅު ޖިންނިއެއް ނޫޅޭނެ.\nސެޕްޓެމްބަރު 17, 2019 02:25\nކީކޭ ދެންބުނާނީ.... ތި މާބޮޑު ކަމެެއްނޫނޭ.. ރާއްޖޭ ބައެއް މީހުންނަށް ތިފަދަ ކޮންމެ ކަމަކީ ދެން ވަރަށް ބޮޑުކަމެއް!!! އަހަރުމެން ތި އެއްޗެހި ދައްކާ މަންޒަރު ތަކައް މާ ބޮޑަށް އަޅާލާތީ މައްސަލަޔަކީ... އަހަރެން ގެ ހަޔާތުގަ ވެސް އެބަހުރި ވަރަށް ގާތުން ވެސް ތިފަދަ އެއްޗެހި ފެނިފަ. އަޅައެއް ނުލަން މާ ބޮޑުކަމަކަށް ހަދާގެން ނުވެސް ދައްކަން.. ދުވަހަކުވެސް ގޯނާއެއް ގެެއްލުމެއް ނެތް ދީފަކައެއް..\nސެޕްޓެމްބަރު 17, 2019 09:01\nމި އާޓިކަލް ވަގުތުގަ މާކުރިންވެސް އިން. ސިނަމާލެ ބްރިޖް މަތިން ކުއްޖަކު ފެނުނޭ ކީ ދުވަސްވަރު މި އާޓިކަލް އަހަރެން ވަގުތު ނޫހުން ކީން. އަނެއްކާ ކީއްވެ ހަމަ ސޭމް އާޓިކްލް ޑޭޓް ޗޭންޖް ކޮށްފަ. ލިޔާނެ އެއްޗެއް ނުލިބުނީތަ؟\nސެޕްޓެމްބަރު 18, 2019 16:32\nއެ ވާނީ ފަތަން ގޮސް ހުރި މީހަކަށް. ދެފަރާތުން އެއޮތީ މޫދު. ޖަންޕެއް ޖެހީމަ ތި ދެމީހުނަށް ހިވީ ގޮތް. ބުރިޖަކީ ޖިންނި ޝައިތާނުން ހުރަށްކުރާ އެއްޗެއް ނުން. އެއށްވުރެން މާ ސަޅިތަންތަން އައްޑުގައި އެބަ ހުރި އެއެއްޗިހި ފޫހިފިލުވަން ދާން. އެހެން ނޫނަސް އެތާ ހުރިއެއްޗެއް ގެއްލުމުން މިމީހުނާ ކޮންކަމެއް.


Anhenunah Kiyavaadheyn Gaumu Dhookoh Dhiya Firimeehaa: Miadhu Huvafenthah Veeraanaa Vefai! - Vaguthu\nއަބަދުލް ނަޒީރުއާއި އޭނާގެ އަންހެނުން އަންސީ އަލިބާވާ ނިއުޒިލޭންޑަށް ދިރިއުޅުން ބަދަލު ކުރީ މިދިޔަ އަހަރުގައެވެ. އަންސީގެ ކިޔެވުން ފުރިހަމަ ކުރުމަށް އުފަން ރަށް އިންޑިޔާ ދޫކޮށް، ނަޒީރު، ނިއުޒިލޭންޑަށް ބަދަލުވީ، ވަރަށް ރަނގަޅަށް ކުރިޔަށް އޮތް ދުވަސްތަކުގައި ކުރާނެ ކަންތައްތައް ރާވައިގެނެވެެ. ނަމަވެސް މިއަދު ނިއުޒިލޭންޑްގައި މިދިޔަ ހުކުރު ދުވަހު ހުކުރު ވަގުތާ ދިމާކޮށް ދިން ޓެރެރިސްޓް ހަމަލާއިން އޭނާގެ ހުވަފެންތައް މިއަދު މިވަނީ ވީރާނާވެފައެވެ.\nއަންސީ ނިއުޒިލޭންޑަށް ބަދަލުވީ، މާސްޓާސް އިން އެގްރިކަލްޗަރ ކިޔަވުމަށެވެ. އަދި ކިޔެވުން ފުރިހަމަ ކުރުމަށްފަހު، އިންޑިޔާއަށް ގޮސް އޭނާގެ ޢާއިލާއާއެކު އުފާވެރި ދިރިއުޅުމެއް އުޅުމުން، މިދެމަފިރިން ރާވާފައިވެއެވެ. އާދައިގެ މަތިން ކޮންމެ ހުކުރަކުވެސް ހުކުރު ނަމާދަށް ދާ މިސްކިތަށް އަބަދުލް ނަޒީރުއާއި އޭނާގެ އަންހެނުން ދިޔައެވެ. އަންހެނުން ނަމާދު ކުރުމަށް ޚާއްސަތަނުގައި އަނބިމީހާ ބެހެއްޓުމަށްފަހު، ފިރިހެނުން ނަމާދު ކުރާތަނަށް ނަޒީރު ދިޔައެވެ.\n"ގަމަތްދޭން ކުޑައިރުކޮޅެއް ވެފައި ހުއްޓާ ފުރަތަމަ ބަޑީގެ އަޑު އިވުނީ. އަހަރެން ހީކުރީ، ކުއްޖަކު ހަމެއް ފަޅާލީ ކަމެއް. ދެން އިރުކޮޅެއް ނުވަނީ ފުލުފުލުގައި ބަޑި ޖަހާއަޑު އިވުނީ. އަދި އަހަރެން އިން ތަަނަށް ބަޑި ހިފައިގެން އިން މީހާ އައީ. އަހަރެންވެސް ދުއްވައިގަތިން. އަހަރެންގެ ވަރަށް ކައިރީ އެމެޖެންސީ އެކްޒިޓް ދޮރު ހުރި. އަހަރެންނަށް މިސްކިތުން ބޭރަށް ނިކުމުވެނު. ލޮލަށް ފެނިގެން ދިޔަ އެތައް ބަޔެއްގެ ގަޔަށް ވަޒަން އަރަމުން ދިޔަ ތަން." ގިސްލަމުން އޭނާ ކިޔައިދިނެވެ.\nއަލީ ނަޒީރު ބުނެފައިވަނީ ވަރަށް އަވަހަށް އެތާ ކައިރި ހުރި ގެޔަކަށް ގޮސް، ފުލުހުންނަށް އެވާހަކަ ރިޕޯޓް ކުރި ކަމަށާއި، އެއަށްފަހު އަންހެނުްނ ހޯދުމަށް މިސްކިތާ ދިމާޔަށް ދިޔަ ކަމަށެވެ.\n"ވަރަށް ހޯދިން އަންހެނުން. އެކަމަކު..." ނަޒީރު އަކަށް ކުރިޔަކަށް ނުދެވުނެވެ.\nނަޒީރުގެ އަންހެނުން ހިމެނިފައިވަނީ އެ ޓެރެރިޒަމް ހަމަލާގައި ޝަހީދުވި މީހުންގެ ތެރޭގައެވެ. ﷲ އެމަރުޙޫމަށް ސުވަރުގޭގެ މަތިވެރި ނިޢުމަތް ދެއްވާށި. އާމީން!\nއަބަދުލް ނަޒީރުގެ އުންމީދުތައް މިއަދު މިވަނީ ފުޑުފުޑުވެފައެވެ. އޭނާގެ އަންހެނުން ކިޔަވަން ނެގި ބޮޑު ލޯން، މިވަނީ އޭނާގެ ކޮނޑުގައި އެޅިފައެެވެ. ދެމީހުން އެކުގައި ކުރި އުންމީދު ފެނަށް ގޮސްފައެވެ. ނަޒީރު ދިރިއުޅެމުން ދިޔައީ، އަންހެނުން ކިޔަވުމަށް ދިން ވިސާގެ އެހީގައި ކަމުން، ދެން އެޤައުމުގައި އުޅެވޭނެ ކަމެއްވެސް ނަޒީރަކަށް ނޭނގެއެވެ.\nނިއުޒިލެންޑްގެ މިސްކިތްތަކަށް ހަމަލާ ދިން މީހާ ހުރިހާ ދައުވާއަކަށް އިންކާރުކޮށްފި\nމާޗް 19, 2019 17:08\nފުރަތަމަ ދުއްވައިގަންނަންވީ އަންހެނުން ސަލާމަތް ކުރާކަށްނު؟\nމާޗް 19, 2019 17:09\nމަށަށް ފެނޭ ރާއްޖޭގައި މީނާއަށް ފަންޑު ފޮއްޓެއް ހުޅުވަން\nމާޗް 19, 2019 20:44\nއެކަކަށް އެގޮތައް ކަމެއް މެދުވެރިވީމަ އެންމެނަށް އެކަން އެގޮތަށް ދިމާވޭތަ\nމާޗް 25, 2019 08:10\nތި ލިޔުން ދިމާނުވޭ ރަނގަޅަށް ބަލާލަ


Muzaaharaain 25 meehaku hahyaru kohfi\nމުޒާހަރާއިން 25 މީހަކު ހައްޔަރު ކޮށްފި\nމުޒާހަރާ ކުރުމާއި އެއްވެ އުޅުން މަނާ ކޮށްފައި އޮއްވާ އިދިކޮޅު ދެ ޕާޓީގެ މެންބަރުންނާއި ސަޕޯޓަރުންގެ ތެރެއިން ބަޔަކު މިއަދުވެސް މުޒާހަރާ ކޮށްފައިވާއިރު 25 މީހަކު ހައްޔަރުކޮށްފައިވާ ކަމަށް ފުލުހުން ބުނެފި އެވެ.\nފުލުހުން ބުނީ މިއަދުގެ މުޒާހަރާއިން ހައްޔަރުކުރީ 25 މީހެއް ކަމަށެވެ. އެ މީހުން މިވަގުތު ތިބީ އަތޮޅުވެހީގައެވެ.\nކޮންމެ ހުކުރު ދުވަހު އޮންނަ މުޒާހަރާއިން ގިނަ ބަޔަކު ހައްޔަރު ކުރެއެވެ. ނަމަވެސް ބަންދުގައި ބޭތިއްބުމަށް ފަހު ޖޫރިމަނާކޮށް ދޫކޮށްލައެވެ.\nއެއްވުންތައް ގާނޫނާއި ހިލާފު ކަމަށް ފުލުހުން ބުނާތީ އިދިކޮޅު ކޯލިޝަނުން ބުނީ މުޒާހަރާތަކާއި އިހުތިޖާޖުތަކަކީ ގައުމީ މަސައްކަތެއް ކަމަށާ ރައްޔިތުންގެ ހައްގުގައި އަޑުއުފުލުން ހުއްޓާނުލާނެ ކަމަށެވެ. އަދި ހަރަކާތްތައް ކުރިއަށް ގެންދާނީ އެޗްޕީއޭގެ މިންގަނޑުތަކާއި އެއްގޮތަށް ކަމަށާ އެކަމަށް ހުރަސް އަޅަނީ ސަރުކާރުން ކަމަަށެވެ.\nއިދިކޮޅުގެ މުޒާހަރާތައް މިދިޔަ ދުވަސްތަކުގައި ކުރިއަށް ގެންދަނީ “ކޮބާ މަގޭ ފްލެޓް” ނަމުގައެވެ. ނަމަވެސް މިއަދުގެ މުޒާހަރާއަކީ އަޅުވެތި ކަމާ ދެކޮޅަށް ކުރާ މުޒާހަރާ އެއް ކަމަށް ބުންޏެވެ.


Komme kamakahves hikumatheh vaane: Khuthubaa - vNews.mv\nކޮންމެ ކަމަކަށްވެސް ހިކުމަތެއް ވާނެ: ހުކުރު ޚުތުބާ\nޠާހިރާ އަޒްހާރު 11 June 2021, 13:41\nދުނިޔޭގައި އިންސާނާ ހިތް ނޭދޭ ކަންކަން މާތް ﷲ ލައްވާފައި ވަނީ، އިލާހީ މަތިވެރި ހިކުމަތަކަށްޓަކައި ކަމަށް މިއަދުގެ ހުކުރު ޚުތުބާގައި ބުނެފައިވެއެވެ.\n"ބަލިމަޑުކަމުގެ ހާލަތުގައި މުސްލިމުން އަމަލުކުރަންވީ ގޮތް" މި މައުޟޫއަށް މިއަދު އިއްވި ޚުތުބާގައި ބުނެފައިވަނީ ދުނިޔެމަތީގައި އިންސާނާ ހިތްނޭދޭ ކަންކަން މާތް ﷲ ލައްވަނީ ކަލާނގެ ޢަދުލުވެރި އިމްތިޙާނުގެ ތެރެއިން ކަމަށެވެ. އަދި މިފަދަ ކަންކަން ލައްވާފައިވަނީ އިލާހީ މަތިވެރި ހިކުމަތަކަށްޓަކައި ކަމަށް ޚުތުބާގައި ބުނެފައިވެއެވެ.\nމުސްލިމުންގެ މައްޗަށް ވަނީ މިފަދަ ކަންކަމުން އިބުރަތް ހާސިލުކުރުން ކަމަށާއި، މިފަދަ ކަންކަން ބަލައިގަންނަން ވާނީ އޭނާ ޣާފިލުކަމުގެ ނިދިން ހޭލައްވާލުމެއްގެ ގޮތުގައި ކަމަށް ޚުތުބާގައި ބުނެފައިވެއެވެ. ހެޔޮ އަމަލުތައް ގިނަކޮށް ނުބައި ކަންކަމުން ދުރުހެލިވެ، މާތް ﷲ އަށް ކުއްތަންވުމަށް މަގުފަހިކޮށްދޭ ވަސީލަތެއްގެ ގޮތުގައާއި، މަރުމަތިން ހަނދާންކޮށް، ޤިޔާމަތް ދުވަހަށް ތައްޔާރުވުމަށް ލިބޭ ފުރުސަތެއްގެ ގޮތުގައި ކަމަށް ޚުތުބާގައި ބުނެފައިވެއެވެ.\nޚުތުބާގައި ބުނީ މުސޫބާތެއްގެ ހާލަތެއްގައި އެކަމުން ރައްކާތެރިވުމަށް އަޅަންޖެހޭ ސިއްހީ ފިޔަވަޅުތަކާއި، ދީނީ އިރުޝާދުތައް ދެނެގަންނަންޖެހޭ ކަމަށެވެ. މިފަދަ ވަގުތުތަކުގައި ކެތްތެރިކަމާއެކު އަމަލުތައް ބެހެއްޓުމުން މުސްލިމުންނަށް ހުރި މަތިވެރި ސަވާބާއި ދަރުމައިގެ އުފާވެރިކަން ވެސް ހިތްމައްޗަށް ގެންނަންޖެހޭ ކަމަށް ޚުތުބާގައި ބުނެފައިވެއެވެ.\nއަދި ހަމަ ކަށަވަރުން ﷲ ތަޢާލާ އެ ބަލި މަޑުކަން ލައްވާފައި ވަނީ، މުއުމިނުންނަށް ރަޙްމަތެއް ކަމުގައެވެ. ޞައްޙަ ޙަދީޘުން ވާރިދުވެފައި ވެއެވެ. މުސްލިމާ ގެ ފާފަތައް ﷲ ތަޢާލާ ފުއްސަވާ ގޮތެއްގައި މެނުވީ، އޭނާއަށް ވަރުބަލިކަމެއް، ބަލިމަޑުކަމެއް، ކަންބޮޑުވުމެއް، ހިތްދަތިކަމެއް، ހާސްވުމެއް، އުނދަގުލެއް، އަދި ހެރޭ ކައްޓެއްގެ މިންވަރު ވިޔަސް މެދުވެރި ނުވެތެވެ. ﷲ ގެ ރަޙްމަތުގެ ތަނަވަސްކަން ނިކަން ބަލާށެވެ! ބޭރުފުށުން އެއީ އަޅުގަނޑުމެންނަށްޖެހޭ ނުރައްކާތެރި ބައްޔެކެވެ. އެކަމަކު އޭގެ ނަތީޖާ އަކީ ފުއްސެވުމާއި ރުއްސެވުމެވެ.\nދުނިޔޭގެ ޙާލަތު ތާއަބަދު އެއްގައިގޮތެއި ދެމި ނޯންނާނެކަން އަޅުގަނޑުގެން ދަންނަންޖެހޭ ކަމަށް ޚުތުބާގައި ބުނެފައިވެއެވެ. ދަތިކަމަކަށް ފަހު ފަސޭހަކަމެއް އަންނާނެ ކަމާއި، ތަދުމަޑުކަމަކަށް ފަހު ތިޔާގި ކަމެއް އަންނާނެ ކަމާއި މިއީ ދުނިޔޭގައި ކަން ހިނގާ ގޮތްކަން ދަންނަންޖެހޭކަމަށް ޚުތުބާގައި ވަނީ ބުނެފައެވެ.\nދުނިތެމަތީގައި ނޭދޭ ކަންކަން ތަޙައްމަލް ކުރަން ނުޖެހޭ ބަޔަކު ނޫޅޭކަން ވެސް ހަނދާނަށް ގެންނަންޖެހޭކަމަށް ޚުތުބާގައި ބުނެފައިވެއެވެ. އެހެންކަމުން ﷲ މިންވަރުކުރެއްވި ކަމެއް މެނުވީ، ކުރިމަތި ނުވާނެކަން، ހިތުގެ އަޑިން ޤަބޫލުކޮށް، ﷲ އާ ވަކީލުކޮށް، ޘަވާބާއި ދަރުމައަށް އެދޭ ހާލު، ކެތްތެރިވުމަކީ މުސްލިމުންގެ މައްޗަށް ވާޖިބުވާ ކަމެއް ކަމަށް ހުކުރު ޚުތުބާގައި ބުނެފައިވެއެވެ.


Covid19 Vaccine ah fenbovaigen dhuniyeyge dhoo nikumefai\nކޮވިޑް ވެކްސިނަށް ފެންބޮވައިގެން ދުނިޔޭގެ ދޫ ނިކުމެފައި!\nއެންމެން އުންމީދުކުރި އޮކްސްފޯޑު ވެކްސިނަށް މިވީ ކީއްކަމާމެދު މި ވަނީ ސުވާލު އުފެދިފަ\nކޮވިޑް19 އަށް ވެކްސިން އުފެއްދުމުގައި، އެމެރިކާގެ ކުންފުނިތަކުގެ މެދުގައި އޮތް، ވެކްސިން އުފެއްދުމުގެ ވާދަވެރި ރޭސް، ބައެއް ކުންފުނިތަކުން މިހާރު ގެންދަނީ، ނިންމަމުން\nވެކްސިން އުފެއްދުމުގެ މަރުޙަލާގައި، ދުނިޔޭގެ އެންމެ ކުރީސަފުގައި ހިމެނޭ ކުންފުނި ތަކުގެ ދެބައިކުޅަ އެއްބަޔަކީ، ޗައިނާގެ ކުންފުނިތައް\nކ. މާލެ | 11 ސެޕްޓެންބަރ 2020 | ހުކުރު 08:35 | 12,146\nޗައިނާގެ ކުންފުންޏަކުން ކޮވިޑް19އަށް އުފެއްދި ވެކްސިނެއް، ޖުލައިމަހުގެ ތެރޭގައިވަނީ، ކުންފުނިތަކުގެ މުވައްޒަފުންނަށް ޖަހަންފަށާފައި - ރޮއިޓަރސް\nކޮވިޑް19ގައި، ދުނިޔެ ދޫކުރަމުންގެންދާ މީހުންގެ ޢަދަދު، މިލިއަނަކާ ގާތްކުރަނީއެވެ! މިހިނގާ 24 ގަޑީއިރުގެ ތެރޭގައިވެސް، ދުނިޔެ އޮތީ، މި ރޯގާގެ ހުމުގައި ރަޖާލައިގެންނެވެ. ހުން ގަދަވެފައި އޮތީ، ހަމައެކަނި އެތައް މިލިއަން އިންސާނުންގެ އެތެރެހައްޓަކަށް ނޫނެވެ. ދުނިޔޭގެ އިގްތިސާދުވެސް އޮތީ ހުމައެވެ. ކުޅިވަރާއި، އިޖުތިމާޢީ ހޭލަމޭލަކަންވެސް އޮތީ ރަޖާ ލައިގެންނެވެ. ޔުނިވަރސިޓީތަކާއި ކޮލެޖްތަކާއި، ނާސަރީ އަދި ޕްރައިމަރީއާއި، ސެކަންޑަރީ ތަޢުލީމުގެ ޙާލަކީވެސް މިއެވެ. އެހެންކަމުން، ކޮވިޑު19ގެ ވެކްސިނަށް، ދުނިޔޭގެ ދޫ، ފެން ބޮވައިގެންފައި އޮތްވައި، އެންމެން އުންމީދުކުރި އޮކްސްފޯޑު ވެކްސިނަށް މިވީ ކީއްހެއްޔެވެ؟\nއިނގިރޭސިވިލާތާއި، ސައުތް އެފްރިކާއާއި، އެމެރިކާއާއި ބްރެޒީލުގެ 30 ހާސް މީހުން ބޭނުންކޮށްގެން، އޮކްސްފޯޑު ޔުނިވަރސިޓީއާއި "އަސްޓްރަ ޒެނެކާ" އިން އުފެއްދި ވެކްސިންގެ ފަހުގެ މަރުޙަލާ އަޖުމަ ބަލަމުން ގެންދަނިކޮށް، ވެކްސިން ދިން މީހަކަށް ދިމާވި މައްސަލަކުން، މިހާރު އޮތީ، އަޖުމަ ބަލަމުން ގެންދިއުމުގެ މަސައްކަތް މުޅީންހެން ހުއްޓިފައެވެ. އަޖުމަ ބެލުމުގެ ގޮތުން އެތަންމިތާނގައި، މި ވެކްސިން ދިނުމުގެ މަސައްކަތް، ހިނގަހިނގާ އޮތް ހުރިހާ ސެންޓަރަކުންވެސް އަޖުމަބެލުން އޮތީ ހުއްޓާލައިފައެވެ.\nމިއީ، މި މަރުޙަލާގައި އޮކްސްފޯޑަށް މިފަދަ މައްސަލައެއް ދިމާވި ދެވަނަ ފަހަރެވެ. އެހެން ކަމުން، މި ވީ ގޮތް ބަލަން އިންސާފުވެރި ބަޔަކާއި، އެކަމުގެ ތަޙުގީގު އޮތީ ޙަވާލުވެސް ކޮށްފައެވެ. ހުކުރު ދުވަހުގެ އިރަށް ދޮންވެގެން އައި އިރުވެސް، ދުނިޔެ އިންތިޒާރު ކުރަމުން ދިޔައީ، މި ތަޙުގީގުގެ ނަތީޖާއަށެވެ. މި ދިމާވި މައްސަލަ، ކެތް މަދުވެފައިވާ ދުނިޔެއަށް އެނގެން އޮތީ، ކުރެވެމުންއެދާ، މިނިވަން ތަޙުގީގަށް ފަހުގައެވެ.\nކޮންމެއަކަސް، މި ވެކްސިންގެ ފުރަތަމަ ފޭހާއި ދެވަނަ ފޭސް ކާމިޔާބުވި ހިސާބުން، މިއީ ކޮވިޑް 19އަށް ދެވޭނެ އެންމެ ކާމިޔާބު ވެކްސިނަށް ވެގެންދާނެ ކަމުގެ އުންމީދު އޮތީ، ވަރަށް ގިނަ ބައެއްގެ ހިތްތަކުގައި އައުވެފައެވެ. މި އުންމީދީ ހުޅުކޮޅާމެދު، ފިކުރާވެވެން ފެށުނީ،3ވަނަ މަރުޙަލާގެ ތެރޭގައި މި ދިމާވި ކުއްލި ޙާދިސާއިންނެވެ. ދުނިޔެއަށް މިކަމުން އުފަންވި ޙައިރާންމާކާއި ސުވާލުމާކު، މައްސަލަ ތަޙުގީގުކޮށް ނިމުމުން، ހާމަވެގެން އަންނާނެއެވެ. އެހައިތަނުން، މި އުންމީދުގެ ހުޅުކޮޅު ދިއްލޭނީތޯ؟ ނޫނީ ނިވޭނީތޯ؟ ކުރެވޭ ސުވާލުގެ ޖަވާބު ގެނެސްދޭނީ، މި ތަޙުގީގުގެ ނަތީޖާއެވެ.\nމި ދެންނެވި ސުވާލުގެ ސާފު ޖަވާބަކަށް، ދުނިޔެ އިންތިޒާރު ކުރަމުން ގެންދާހިނދު، އަނެއްކޮޅުން، އިންޑިއާގެ ކުންފުންޏަކާއި ޙަވާލު ކޮށްގެން، މި ވެކްސިން ގިނަޢަދަދަކަށް މިހާރު ގެންދަނީ، އުފައްދަމުންވެސް މެއެވެ. އެއީ، ޢާންމުކޮށް، މި ވެކްސިން ބޭނުން ކުރުމުގެ ހުއްދަ ލިބެންވާއިރަށް، ދުރާލާ ތައްޔާރު ވުމުގެ ގޮތުންނެވެ.\nކޮވިޑް19 އަށް ވެކްސިން އުފެއްދުމުގައި، އެމެރިކާގެ ކުންފުނި ތަކުގެ މެދުގައި އޮތް، ވެކްސިން އުފެއްދުމުގެ ވާދަވެރި ރޭސް، ބައެއް ކުންފުނިތަކުން މިހާރު ގެންދަނީ، ނިންމަމުން\nއަނެއްކޮޅުން، ޗައިނާގެ ކުންފުންޏަކުން، ކޮވިޑް19އަށް އުފެއްދި ވެކްސިނެއް، ޖުލައިމަހުގެ ތެރޭގައިވަނީ، ކުންފުނިތަކުގެ މުވައްޒަފުންނަށް ޖަހަންފަށައިފައެވެ. ނަމަވެސް އެގައުމުގެ ނޭޝަނަލް ހެލްތް ކޮމިޝަނުން ބުނެފައިވަނީ، އެއީ އިމަރޖެންސީ ހުއްދައެއް ކަމަށެވެ. މާނައަކީ، މިއީ އަދި ރަސްމީ ހުއްދައެއް ނޫނެވެ. އެހެން ނަމަވެސް، ސަރުކާރުގެ ބައެއް އިސްފަރާތްތާއި ގިނަ ބަޔަކަށް މި ވެސްކިން އެވަނީ ދީ ނިންމައިފައެވެ.\nވެކްސިން އުފެއްދުމުގެ މަރުޙަލާގައި، ދުނިޔޭގެ އެންމެ ކުރީސަފުގައި ހިމެނޭ ކުންފުނި ތަކުގެ ދެބައިކުޅަ އެއްބަޔަކީ، މިއަދުވެސް ޗައިނާގެ ކުންފުނި ތަކެވެ. ޗައިނާގައި ވެކްސިން އުފައްދާ "ސިނޯފާމް" ކުންފުނިން ބުނެފައިވަނީ، ޑިސެމްބަރުމަހު، އެ ކުންފުނީގެ ވެކްސިން ބާޒާރަށް ނެރޭނެކަމަށެވެ. އެ ގައުމުގެ ވެކްސިން ރޭހުގެ ކުރީގައިތިބި ބައެއް އެހެން ކުންފުނިތަކުން ބުނާ ގޮތުގައި، ނޮވެމްބަރު މަހު، އެ ކުންފުނި ތަކުގެ ވެކްސިންވެސް ބާޒާރަށް ނެރޭނެއެވެ. ޗައިނާގެ " މޮޑާނާއާއި، ޖޯންސަން އެންޑް ޖޯންސަން" ކުންފުނިވެސް، މިވަގުތު، ވެކްސިންގެ އުފެއްދުމުގެ ރޭހުގައި ދުނިޔޭގައި އެންމެ ކުރީގައި އޮތް9ފަރާތުގެ ތެރޭގައި ހިމެނެއެވެ.\nރަޝިޔާއަށް ބަލާއިރު، އެގައުމުގެ "ސްޕުޓްނިކް-ވީ" އަށް މިދިޔަ މަހު، ހުއްދަ ދިންފަހުން، އަޖުމަ ބެލުމުގެ މަރުޙަލާގައި، އިންސާނުންނަށް ވެކްސިން ދެމުންގެންދާއިރު، ސައެންސްވެރިން ކަންބޮޑުވެފައިވަނީ، މި ވެކްސިންގެ ޓްރަޔަލް ނުވަތަ އަޖުމަބެލުމުގެ މުއްދަތު ކުރު ކަމުންނެވެ. މި މަރުޙަލާގައި، މިދެންނެވި ވެކްސިން، 38 މީހުންނަށް ދީގެން، ދެ ހޮސްޕިޓަލެއްގައި އަޖުމަ ބަލައިފިއެވެ. ފޭސް2ގައި ވެކްސިންދިން 48 މީހެއްގެ ހަށިގަނޑުން އެނޓިބޮޑީސް ފެނިފައިވެއެވެ. އެއީ، މި ވެކްސިން ދެވުނު 18 އަހަރާއި 60 އަހަރާއި ދެމެދުގެ މީހުންގެ ހަށިގަނޑުންނެވެ. އެހެން ނަމަވެސް އެއަށްވުރެން ދުވަސްވީ މީހުންނަށް، މި ވެކްސިންގެ ހެޔޮ އަސަރު ކުރަމުން އަންނަ މިންވަރު އަދި ހާމަވެފައެއް ނުވެއެވެ.\nކޮވިޑް19 އަށް ވެކްސިން އުފެއްދުމުގައި، އެމެރިކާގެ ކުންފުނި ތަކުގެ މެދުގައި އޮތް، ވެކްސިން އުފެއްދުމުގެ ވާދަވެރި ރޭސް، ބައެއް ކުންފުނިތަކުން މިހާރު ގެންދަނީ، ނިންމަމުންނެވެ. އެމެރިކާގެ ސެންޓަރ ފޯރ ޑިޒީޒް ކޮންޓްރޯލް އެންޑް ޕްރިވެންޝަން (ސީ.ޑީ.ސީ) ން، އެ ގައުމުގެ ސްޓޭޓުތަކަށް އަންގާ ގޮތުގައި، 1 ނޮވެމްބަރުގައި ކޮވިޑް19ގެ ވެކްސިން، އެމެރިކާގެ ރައްޔިތުންނަށް ދޭން، ސްޓޭޓްތަކުން، ތައްޔާރު ވުމަށެވެ.\nމާނައަކީ، މި އުޅެނީ، ނޮވެމްބަރު 1 ވަނަ ދުވަހު، އެމެރިކާ ރައްޔިތުންގެ ކޮނޑަށް، ކޮވިޑް19ގެ ވެކްސިންގެ ކަށި، ވަންނަން ހެއްޔެވެ؟ އޮގަސްޓު 27 ގައި، ސީޑީސީން ދިން، މި ފެހި ސިގްނަލާއެކު، ކޮންމެ މީހަކަށްވެސް، އެމީހެއްގެ ކޮނޑުގައި، އުންމީދާއެކު ފިރުމާލެވެން ފަށައިފިއެވެ. އެ އުޅެނީ، ވެކްސިންގެ ކަށި ކޮނޑަށް ވަންނަންކަން، ޔަގީންކުރެވެން ފަށައިފިއެވެ. އެހެން ކަމަށް ވާނަމަ، ކޯމާއެއްގައި އޮތް އިގްތިސާދު ހޭ އަރާނެއެވެ. އަތުން ބީވެފައިވާ ވަޒީފާގެ ގުމްރީ އަލުން އުދުހިފައި އަންނާނެއެވެ. ކިޔެވުން މެދުކެނޑިފައިތިބި، ކުދިންގެ ކިއެވުން ފެށޭނެއެވެ. އިޖުތިމާޢީ ހޭލަމޭލަކަން ލިބި، ދުނިޔޭގައި ދަތުރުކޮށް އުޅުމުގެ ފުރުސަތު ފަހިވާނެއެވެ.\nވެކްސިންގެ މި އުފާވެރި ޚަބަރު "ނިވްޔޯކް ޓައިމްސް"ން، ގެނެސްދިން ގޮތުގައި، ސިއްޙީދާއިރާގެ މީހުންނަށާއި ވައިރަހަށް އެންމެ ނުރައްކާބޮޑު އުމުރު ފުރައިގެ ކޮނޑުތަކަކީ، އެންމެ ފުރަތަމަ، ވެކްސިންކަށި ވަންނާނެ ގިންތީގެ ކޮނޑުތަކެވެ. ނޮވެމްބަރު 1ގައި، އެމެރިކާގެ ރައްޔިތުންނަށް، ކޮވިޑް19ގެ ވެކްސިން ދިނުމުގެ ރޫޙުގައި، ކާމިޔާބު ވެކްސިނެއް ބާޒާރަށް ނެރުމުގެ ރޭހުގައި ތިބި، އެމެރިކާގެ ގިނަ ކުންފުނިތަކުން ގެންދަނީ، އަޖުމަ ބެލުންތައްވެސް، މިވަގުތު ބާރަށް ކުރިއަށް ގެންދަމުންނެވެ. މިކަމުގައި މިހާ ވަގުތު ކައިރިވެފައި އޮތް އިރުވެސް، ތިންވަނަ ފޭހުގެ ނަތީޖާ ފެންނަން، މަސްތަކެއް ނަގާނެކަމަށް ތަޖުރިބާކާރުން ގެންދަނީ ބުނަމުންނެވެ.\nމިކަން މިހެން އޮތްވައި، އެމެރިކާގެ "ނޭޝަނަލް އިންސްޓިޓިއުޓް އޮފް އެލާޖީ އެންޑް އިންފެކްޝަސް ޑިޒީޒް" ގެ ޑިރެކްޓަރ ޑރ. އެންތަނީ ފައުޗީ، ގެންދަވަނީ، އަވަސް އަރުވާލައިގެން ވެކްސިނެއް ނުނެރެން، ބާރު އަޅުއްވަމުންނެވެ. ޓްރަޔަލް ތަކުގެ ކުރިން ވެކްސިނެއް ނެރެވޭނީ އޭގެ ނަތީޖާ ކާމިޔާބު ނަމަ، ކަމަށްވެސް، ވިދާޅުވަމުންނެވެ.\nއެންމެ ބޮޑު އުންމީދެއް، ގެނުވީ، އިނގިރޭސި ވިލާތުގެ އޮކްސްފޯޑު ޔުނިވަރސިޓީއާއި ބޭސް އުފެއްދުމުގައި މަޝްހޫރު، "އަސްޓްރަ ޒެނެކަ" ގުޅިގެން އުފެއްދި ވެކްސިން\nޑރ. ފައުޗީ، މިހެން ވިދާޅުވެފައި ވީނަމަވެސް، 1 ނޮވެމްބަރު އަރާ ހަމަކުރާއިރު، ވެކްސިންޖަހަންޖެހޭ ގިންތި ތަކުގެ ކޮނޑުތައް އެވަނީ، ވެކްސިން ކަށްޓަށް، މަރުޙަބާ ކިޔަން ތައްޔާރުވެފައެވެ. ރައީސް ޓްރަމްޕްގެ ސަރުކާރު އޮތީ، ނޮވެމްބަރު3ގައި އޮންނަ ރިޔާސީ އިންތިޚާބުގެ ވޯޓުގެ2ދުވަސްކުރިން، ރައްޔިތުންނަށް، ވެކްސިން ޖަހައިދޭން ބޭނުންވެފައެވެ. އެއީ ސީޑީސީއަށް އޮތް ސިޔާސީ ޕްރެޝަރެއްވެސް މެއެވެ.\nކޮންމެއަކަސް، މި ފެންނަނީ، ކޮވިޑް19ގެ ވެކްސިން އުފެއްދުމުގެ ރޭހުގައި 180ށް ވުރެ، ގިނަ ފަރާތް ތަކުން މަސައްކަތް ކުރަމުން ގެންދާއިރު، މީގެ ތެރެއިން 34 ވެކްސިނެއް، އިންސާނުން ބޭނުންކޮށްގެން އަޖުމަބަލަން ފަށައިފައި އޮތް މަންޒަރާއި، އަދި އޭގެ ތެރެއިންވެސް، އަށެއްކަ ކުންފުންޏަކުން، ވެކްސިންގެ3ވަނަ ސްޓޭޖުގައި އޮވެ، ރޭސް ނިންމަން މަސައްކަތް ކުރަމުން އަންނަ މަންޒަރެވެ. މީގެ ތެރެއިން، އެންމެ ފުރަތަމަ ރޭސް ނިންމައި ވެކްސިންގެ ޗެމްޕިއަނުން، ކަށަވަރުކުރަން އެނގޭނީ، ރޭސް ނިންމާ ބަޔަކު، ކަށަވަރުވާ ހަމައިންނެވެ.\nއެނގޭ ކަމަކީ، އެންމެ ބޮޑު އުންމީދެއް، ދުނިޔެއަށް މިކަމުގައި ގެނުވި، އިނގިރޭސި ވިލާތުގެ އޮކްސްފޯޑު ޔުނިވަރސިޓީއާއި ބޭސް އުފެއްދުމުގައި މަޝްހޫރު، "އަސްޓްރަ ޒެނެކަ" ގުޅިގެން އުފެއްދި ވެކްސިން، އޭގެ އެންމެ ފުރަތަމަ އެކެއް އަދި ދެވަނަ މަރުޙަލާ ނިންމާލީ ވަރަށް ކާމިޔާބު ކަމާއެކުގައި ކަމެވެ. އެންމެ ފަހު މަރުޙަލާގެ އަޖުމަބެލުމުގެ މަސައްކަތް މެދުކެނޑުނީ،3ވަނަ މަރުޙަލާގެ އަޖުމަބެލުމުގެ ތެރޭގައި، ވެކްސިން ދެވުނު މީހަކަށް މިދިމާވި މައްސަލައަކުން ކަމެވެ. މި މައްސަލަ ތަޙުގީގުކޮށް، މި ވީގޮތް ދެނެގަނެވެންދެން، އަޖުމަ ބެލުމުގެ މަރުޙަލާ، މިހިނދަށް ހުއްޓިފައި އޮތް ކަމެވެ.\nއެހެން ނަމަވެސް، މި ކަމުގައި އޮކްސްފޯޑުގެ އުންމީދު، ކަނޑައެއް ނުލައެވެ. އޮކްސްފޯޑުން ދެކޭގޮތުގައި، ދުނިޔޭގައި ވެކްސިން އުފެއްދުމުގެ މާޒީއަށް ބަލާއިރުވެސް، ވެކްސިން އަޖުމަ ބެލުމުގެ މަރުޙަލާގައި، މިއީ އަލަށް ކުރެވޭ ތަޖުރިބާއެއް ނޫނެވެ. މި ތަޖުރިބާއަކީ، މިނިވަން ކަމާއެކު، ކުރެވޭ ތަޙުގީގުގެ ނަތީޖާއިން ދެނެގަނެވޭ ކަންކަމުގެ އަލީގައި، ވެކްސިނާމެދު، އިތުރު ޔަޤީންކަމެއް، އަނެއްކާވެސް ދުނިޔެއަށް ގެނުވާނެ ޖާގަ ލިބިގެންދާނެ ތަޖުރިބާއަކަށް ވެގެންދާނެއެވެ.\nކޮވިޑް ވެކްސިނަކަށް، ފެންބޮވައިގެންފައި އޮތް، ދުނިޔޭގެ ދޫ، ތަންމިނަށް ނިކުމެފައި އޮތް އިރު، އެންމެން އުންމީދުކުރި އޮކްސްފޯޑު ވެކްސިނަށް މިވީ ކީއްކަން، ކުރެވެމުންދާ ތަޙުގީގުން އެނގުމަކީ، އިތުބާރު ކުރެވޭ ކާމިޔާބު ވެކްސިނަކަށް، ދުނިޔެ ކަރު ހިއްކަވައިގެންފައި އޮތް އޮތުމަށް، ލިބިގެންދާނެ ތަސައްލީއަކަށް ވާނެކަމެކެވެ. ކަރުހިއްކުން ފިލުމަކަށްވެސް ވެގެން އަންނާނެކަމެކެވެ. ހަމަ އެހެންމެ މި ކަމަކީ، ވެކްސިން އުފެއްދުމުގެ ރޭހުގެ އެންމެ ކުރީގައި ވާދަކުރާ ކުންފުނިތަކުގެ ތެރެއިން، ވެކްސިންރޭސް ދެން ނިންމާނީ، އަދި މީގެ ޙަގީގީ ޗެމްޕިއަނުންނަކީ، ކޮން ބައެއްކަން، ކަށަވަރުވެގެން ދިއުމަށްވެސް، ކޮންމެހެން އެނގެންޖެހޭ ކަމެކެވެ.


REPORT: MATI in bodaahaakaigathee kon kamakaa?\nމަޓީގެ އޭޖީއެމްގައި އެ ޖަމިއްޔާގެ ބޯޑް: ވަރަށް ގިނަ ކަންކަމުގައި ސަރުކާރާއެކު އޮންނަ ޖަމިއްޔާގެ ހިޔާލު ވަނީ ތަފާތުވެފައި -- ފޮޓޯ: އަވަސް\nރާއްޖެއަށް ދިމާވާ ކޮންމެ ކަމެއްގެ އެންމެ ކުރީ ސަފުގައި ކުރިން އޮންނަނީ ޓޫރިޒަމްގެ މައި ޖަމިއްޔާ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީޒް (މަޓީ) އެވެ. ކޮންމެ ފަހަރަކު ސަރުކާރާއެކު އަތް ގުޅާލައިގެން ތެދުވަނީ ވެސް އެ މީހުުނެވެ. ކޮވިިޑް-19 އިގެ ގޯސް ހާލަތު ދުނިޔެއަށް ގަދަ ކުރަމުން ދިޔައިރު، އެ ޖަމިއްޔާގެ އެންމެ އިސް މެންބަރުން ސަރުކާރާއެކު ކައިރިން ގިނަ މަސައްކަތްތަކެއް ކޮށް ލަފާ ދިނެވެ. ކޮންމެ ހަފުތާއަކު ދެ ފަހަރު ސަރުކާރުގެ އެންމެ އިސް ފަރާތްތަކާއެކު ބައްދަލު ކުރި އެވެ.\nކޮވިޑުގެ ސަބަބުން ރާއްޖޭގެ އިގްތިސޯދަށް ލިބޭ ގެއްލުން ކުޑަ ކުރުމަށްޓަކައި ސަރުކާރުން ތައާރަފު ކުރި 2.5 ބިލިއަން ރުފިޔާގެ ރިލީފް ޕެކޭޖު އެކުލަވައިލުމުގެ ކަންކަމުގައި ވެސް އިސްކޮށް އެ ޖަމިއްޔާގެ މަންދޫބުން ބައިވެރިވެ ވަޑައިގަތެވެ.\nނަމަވެސް ރިލީފް ޕެކޭޖު ތައާރަފުކޮށް އެ ދޫކުރަން ފެށުމާއެކު ކުއްލިއަކަށް ފެނުނީ އެ ޖަމިއްޔާ އިން އެ ކަމަށް ފާޑުކީ ތަނެވެ. މަޓީން ބުނެފައިވާ ގޮތުގައި ސަރުކާރުން މި ޕެކޭޖު ނެރުމުގައި އެ ޖަމިއްޔާގެ ފަރާތުން "ހޭވެސް އަހައި" ނުލަ އެވެ. އަދި މި ރިލީފުން ޓޫރިޒަމަށް ލިބޭނެ އެއްވެސް ފައިދާއެއް ވެސް ނެތެވެ.\nމަޓީން ކުއްލި އަކަށް ނުކުމެ ފާޑު ކިޔަން ފެށީ ކީއް ވެގެން ހެއްޔެވެ؟ މަޓީން މި ބޮޑާ ހާކައިގަތީ ކޮން ކަމަކާ ހެއްޔެވެ؟ ސަރުކާރުން އެހީގެ ޕެކޭޖު ނެރުނީ މަޓީގެ ބަހެއް ނުހޯދާ ހެއްޔެވެ؟ މަޓީގެ މި ބޮޑާ ހޭކުން ސަރުކާރުން ސިފަ ކުރީ ސަރުކާރުގެ ބުރަކަށީގެ ބިއްފައިން ޖެހުން ފަދަ އަމަލެއްގެ ގޮތުގަ އެވެ.\n"އަޅުގަނޑުމެން އެ ބޭފުޅުންނާ [މަޓީ] އާ ބައްދަލު ކުރިން، އަޅުގަނޑު ހީކޮށްގެން މިހުރީ ހަމަ އެ ބޭފުޅުން ވިދާޅުވި ގޮތަށް، ގާތްގަނޑަކަށް އެއާ ކައިރިކުރާ ކޮމްޕްރޮމައިޒެއްގައި ކަމަށް އަޅުގަނޑުމެންނަށް އެކަން ކުރެވުނީ. އެހެން ނަމަވެސް އެނގުނީ އަދި މުޅިން އެހެންނެއް ނޫންކަން އެކަން ވެގެން މިދިޔައީ،" މަޓީން ސަރުކާރުގެ އިގްތިސޯދީ ޕެކޭޖަށް ފާޑު ކިއުމާ ގުޅިގެން އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވި އެވެ.\nޔަގީންނަށް އެނގޭ ކަމަކީ މަޓީގެ މެންބަރުންނާއި ކޮވިޑުގެ ހުރިހާ ކަމެއްގައި ވެސް ސަރުކާރުން މަޝްވަރާ ކުރަމުން ދިޔަ ކަމެވެ. އެ ޖަމިއްޔާގެ އިތުރުން ރާއްޖޭގެ އިގްތިސޯދު ތަމްސީލް ކުރާ ހުރިހާ ޖަމިއްޔާތަކެއްގެ މަޝްވަރާ ވެސް ސަރުކާރުން މިކަމުގައި ހޯދަމުން ދިޔަ އެވެ. އަދި ސީދާ ސަރުކާރު ނޫން ނަމަވެސް، ސަރުކާރު ހިއްސާވާ ބީއެމްއެލްއާ ގުޅިގެން އިގްތިސޯދީ ރިލީފް ޕެކޭޖުގެ ތެރޭގައި ހިމެނޭ ގޮތަށް މަޓީން ވަނީ ދެ މިލިއަން ޑޮލަރުގެ ފައިނޭޝަލް ޕެކޭޖެއް ވެސް ނެރެފަ އެވެ.\nމި ފައިނޭންޝަލް ޕެކޭޖު ތައާރަފު ކުރަން ބޭއްވި ރަސްމިއްޔާތުގައި އެ ޖަމިއްޔާގެ ސެކްރެޓަރީ ޖެނެރަލް އަހުމަދު ނަޒީރު (ކްރައުން ނަޒީރު) ވެސް ބައިވެރިވެ ވަޑައިގެންނެވި އެވެ. ނަމަވެސް، ސަރުކާރުގެ ޕެކޭޖު ނެރުމާއެކު އެ ޖަމިއްޔާ އިން ފާޑު ކިޔުން ވެގެން ދިޔައީ، ޓޫރިޒަމް ސިނާއަތުގެ ގިނަ ބައެއްގެ މެދުގައި ސުވާލު އުފެދިގެން ދިޔަ ކަމަށެވެ.\nއަދި މިނިސްޓަރު ފައްޔާޒު ވިދާޅުވާ ގޮތަށް އެއީ މިފަދަ ނާޒުކު ދަނޑިވަޅެއްގައި ވާހަކަ ދެކެވުމަކާއި ނުލައި ސަރުކާރުގެ މޭމަތީގައި ކޮޅުފައިން ޖެހުމެކެވެ.\nއެކޮނަމިކް މިނިސްޓަރ ފައްޔާޒު\nޓޫރިޒަމް ދާއިރާ ތަމްސީލް ކުރާ އެހެން ޖަމިއްޔާއެއްގެ އިސްވެރިއަކު އޭނާގެ ނަން ނުޖަހަން އެދި ވަޑައިގެން، ވިދާޅުވި ގޮތުގައި ސަރުކާރާ ގުޅިގެން ގިނަ ޖަމިއްޔާތަށް މަސައްކަތް ކުރަމުންދެ އެވެ. މި ހާލަތަކީ ދަތި އަދި ސަރުކާރުގައި ވެސް ފައިސާ ނެތް ހާލަތެއްކަން އެންމެންނަށް ވެސް އެނގޭނެ އެވެ. އެހެންވެ މި ވަގުތު މަޓީ އިން ފައިނޭންޝަލް ޕެކޭޖަށް ފާޑު ކިޔުމުން އެނގެނީ ފޮރުވާފައި އޮތް އަމިއްލަ އެދުމެއް އިސް ކުރަން ބޭނުން ވުމެވެ.\n"އެ ބޭފުޅުން 40 އަހަރު ވެއްޖެ ޓޫރިޒަމް ވިޔަފާރި ކުރާތާ. އެކަމަކު މިހާލަތު އައުމުން މުވައްޒަފުންނަށް އެންމެ އިހާނެތިކޮށް ހެދީ ވެސް އެ ބޭފުޅުން. ހަމަ ޓޫރިސްޓުން އައުން މަދުވެއޭ ބުނާއިރަށް މުވައްޒަފުންނަށް ނޯޕޭ ދޭން ފަށައިފި. އެކަމަކު މިި އަދާ ހަމަ އަށް ވެސް އަޅުގަނޑުމެން އަތުގަ ހުރި އެއްޗަކުން މެނޭޖު ކޮށްގެން މި ބަލަނީ މުވައްޒަފުން ހިފެއްހެއްޓޭ ތޯ؟ އަދި މުވައްޒަފުން ވަތްކެއް ނުކުރަން،" އޭނާ ވިދާޅުވި އެވެ.\nއެހެން ޖަމިއްޔާތައް އެއްޗެކޭ ނުބުނަނީ ކީއްވެ؟\nމަޓީއަށް ސަރުކާރުގެ މާލީ ޕެކޭޖު ކަމު ނުގޮސް ގެން ވާހަކަ ދެއްކިއިރު، އެހެން ޖަމިއްޔާތަކުން ދަނީ ސަރުކާރުގެ ފައިނޭންޝަލް ޕެކޭޖު ހޯދަން މަސައްކަތް ކުރަމުންނެވެ.\nޓޫރިޒަމް އިންޑަސްޓްރީގައި އެންމެ ހަރަކާާތްތެރިވާ ޖަމިއްޔާތައް ކަމަށްވާ ގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) އާއި މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕޮރޭޓާސް (މަޓާޓޯ) އާއި އެސޯސިއޭޝަން އޮފް ޓްރެވަލް އެޖެންޓްސް (އާޓާ) އަދި ނެޝަނަލް ބޯޓިންގް އެސޯސިއޭޝަން އޮފް މޯލްޑިވްސް (އެންބީއޭއެމް) އާއި ޑައިވާސް އެސޯސިއޭޝަނާއި އެސޯސިއޭޝަން އޮފް މޯލްޑިވްސް (ޑޭމް) އާއި މޯލްޑިވްސް އެސޯސިއޭޝަން އޮފް ޔޮޓް އެޖެންޓްސް (މާޔާ) ގުޅިގެން ނެރެފައިވާ ބަޔާނެއްގައި ބުނެފައިވާ ގޮތުން އެ ޖަމިއްޔާ ތަކުން ދަނީ ސަރުކާރާ ގުޅިގެން މަސައްކަތް ކުރަމުންނެވެ.\nއެ ޖަމިއްޔާ ތަކުން ބުނެފައިވާ ގޮތުގައި މިދިއަ މާޗް ކުރީކޮޅު ޓޫރިޒަމް މިނިސްޓަރު އަލީ ވަހީދާއި މިނިސްޓަރު ފައްޔާޒާއި ޓެކްސް ކޮމިޝަނަރާ ވެސް ބައްދަލުކޮށްފައިވެ އެވެ. އެ ބައްދަލު ކުރުންތަކުގައި މަޝްވަރާ ކޮށްފައިވާ ކަންކަމުގެ އަލީގައި ސަރުކާރުން މިވަގުތަށް ނެރެފައިވާ މޮރޮޓޯރިއަމާއި ރިލީފް ލޯންތަކަކީ ރަނގަޅު ފިޔަވަޅުތަކެކެވެ. ނަމަވެސް މި ރިލީފް ލޯންތަކުގެ އަދަދުތަކާއި އެންޓައިޓްލްމަންޓް ތައް ބަދަލު ކުރުން ރަނގަޅެވެ. އަދި އެގޮތަށް ޖަމިއްޔާތަކުން ދެކޭ ކަމަށް ދަންނަވާފައި ވެސް ވާނެ އެވެ.\nސަރުކާރުން ރާއްޖެ އަލުން ހުޅުވާލުމަށް ޖުލައި މަހު ނުވަތަ ޖޫން މަހުގެ ފަހުކޮޅަށް ރޭއްވިޔަސް މިހާރެކޭ އެއް ފަދައިން އެކުގައި މަސައްކަތް ކުރަން ހުރިހާ އެސޯސިއޭޝަންތަކެއް އޮތީ ތައްޔާރު ވެގެނެވެ. ބޮޑާ ހާކަނީ ރާއްޖޭގައި އަބަދުވެސް "ރަސްގެފާނަކަށް" ވެގެން މާ މަތީގައި އޮންނަ މަޓީ އެވެ.\nލޭމްގެ ބޯޑުން މިނިސްޓަރާ ބައްދަލު ކުރަނީ\nމަޓީން ކުރަނީ އުނދަގޫ ޑިމާންޑެއް\nމަޓީން ސަރުކާރާމެދު ހިތްހަމަ ނުޖެހުނު އެންމެ ބޮޑުވާ އެއް ސަބަބަކީ ޓެކްސް މާފުކޮށް ނުދިނުމެވެ. އަދި ޓެކްހަށް ލުއި ތަކެއް ނުދީގެނެވެ. ނަމަވެސް، އިގްތިސޯދު ހީނަރުވެ، ދައުލަތުގެ އާމްދަނީ ދަށްވެފައި ވަނިކޮށް މިގޮތަށް ޓެކްހުގެ ބޮޑު ލުޔެއް ދިނުމަކީ ސަރުކާރަށް ކުރަން ދަތިކަމަށް ވާނެ ކަމަށް އިގްތިސޯދީ މާހިރުން ދެކެ ވަޑައިގަންނަވަ އެވެ.\nކުރިން 29 ބިލިއަން ރުފިޔާގެ އާމްދަނީއެއް މިއަހަރު ލިބޭނެ ކަމަށް ބެލެވުނު ނަމަވެސް ޓޫރިޒަމް ހީނަރުވުމުގެ ސަބަބުން އާމްދަނީ 15 ބިލިއަން ރުފިޔާ އަށް މަދު ވެގެން ދާނެ އެވެ. ސަރުކާރަށް ފައިސާ ލިބޭނެ މަގުތަކެއް ނެތެވެ. އެހެންވެ އެގޮތަށް ކުރިޔަށް ދާން ސަރުކާރަށް އުނދަގޫވާނެ އެވެ.\nމިނިސްޓަރު ފައްޔާޒު ވިދާޅުވި ގޮތުގައި މަޓީން ރިސޯޓްތަކުގެ ކުލީގެ ތެރެއިން ތިން ކްއާޓަރެއްގެ ކުލި ލަސްކޮށް ދޭން އެދުނެވެ. ބަދަލުގައި 10،000ރ. އިން ދަށުގެ މުސާރަ ލިބޭ މުވައްޒަފުންގެ މުސާރަ އިން ނުކަނޑާ ގޮތަށް ހުށަހެޅި\nއެވެ. އެކަމަކު ސަރުކާރުން ބުނަމުން އައީ އޭރު ހުށަހެޅީ އެއް ކްއާޓަރުގެ ކުލި ލަސްކޮށް ދޭށެވެ. އެ ހިސާބުން މަޓީން އެދުނީ މުސާރަ ކަނޑާ ކުންފުނި ތަކަށް ވެސް ލުއި ދޭށެވެ.\n"އެއާ ގުޅިގެން އަނެއްކާ އެ ބޭފުޅުންގެ އިތުރު ސިޓީއެއް އައީ ނޫނެކޭ ހުރިހާ އެންމެންނަށް ދޭން ވާނޭ ރިލީފް، ކަނޑާ މީހުންނާއި ހުރިހާ އެންމެން ހިމެނޭ ގޮތަށް ދެން އޭގެ މާނައަކީ. ދެން އަޅުގަނޑުމެން ދެންނެވީ ނޫނެކޭ. އެގޮތަކަށް ނުވާނޭ. އެހެން ނަމަވެސްް ދެ ކުއާޓާ އަޅުގަނޑުމެންނަށް ޑިފާ ކޮށްދެވިދާނެ އޭ. އަދި އެ ދެން އަންނަ އަހަރުގެ ތެރެ އަށް ބަހާލައިގެން ދައްކާ ގޮތަށް ހެދިދާނޭ. އެހިސާބުގައި ވާހަކަ އޮތީ،" މިނިސްޓަރު ފައްޔާޒު ވިދާޅުވި އެވެ.\nމަހުޖަނުންގެ ޖަމިއްޔާގެ މި ހުށަހެޅުންވީ ސަރުކާރަށް ދަތި ކަމަށެވެ. ސަބަބަކީ ރައްޔިތުންނަށް ހިދުމަތް ދޭން ފައިސާ ހޯދޭނެ މާ ގިނަ މަގު ތަކެއް ސަރުކާރަށް ނެތުމެވެ. އެ ޖަމިއްޔާއިން ހިތް ނުތަނަވަސްވެ ބޮޑާ ހޭކި މައިގަނޑު ސަބަބަކީ އެއީ އެވެ.\nޓޫރިޒަމް މަޓީ ކޮވިޑް-19 + ފައްޔާޒް އިސްމާއީލް އަލީ ވަހީދު އިގްތިސޯދު ކޮވިޑް-19 އިގެ ބަލާއާފާތް


Mi aharuge furathama6masdhuvadhu BML ah bodu faidhaa eh\nމި އަހަރުގެ ފުރަތަމަ6މަސްދުވަހު ބީއެމްއެލް އަށް ބޮޑު ފައިދާއެއް\nދޫކުރި ލޯނާއި ފީގެ ގޮތުގައި ލިބުނު އާމްދަނީ ވަނީ އިތުރުވެފައި\nމަދަނީ ޖަމިއްޔާތަކާ އެކު ރާއްޖޭގެ އެކި ކަންކޮޅުތަކުގައި 34 ޕްރޮގްރާމެއް ވަނީ ހިންގާފައި\nކ. މާލެ 25 ޖުލައި 2018 | ބުދަ 16:40 1,721\nބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ އެންޑްރޫ ހީލީ ވިލިމާލެ ބީއެމްއެލްގެ ވިލިމާލެ ބްރާންޗު ހުޅުއްވައިދެއްވަނީ - ގެޓީ އިމޭޖާސް\nމި އަހަރުގެ ފުރަތަމަ ހަ މަސްދުވަހު ބޭންކް އޮފް މޯލްޑިވްސް އަށް ބޮޑު ފައިދާއެއް ވެއްޖެއެވެ.\nބޭންކް އޮފް މޯލްޑިވްސްގެ 2018 ވަނަ އަހަރުގެ ފުރަތަމަ6މަސްދުވަހުގެ މާލީ ނަތީޖާތައް ދައްކާ ގޮތުން ޓެކްސް އަށް ކެނޑުމުގެ ކުރިން 687 މިލިއަން ރުފިޔާގެ ފައިދާއެއް އެ ބޭންކުން ވަނީ ހޯދާފައެވެ. މިއީ މިދިޔަ އަހަރުގެ އެ މުއްދަތާ އަޅާބަލާއިރު %16 އިތުރު އަދަދެކެވެ.\nއެ ބޭންކަށް 2017 ވަނަ އަހަރު ރެކޯޑް އަދަދެއްގެ ފައިދާއެއް ލިބިފައިވާއިރު، ޓެކްނޮލޮޖީ އަދި މުޖްތަމައަށް ބޭންކުން ކުރާ އިންވެސްޓްމަންޓް ޕްރޮގްރާމް ބޮޑުވެފައިވާތީ 2018 ވަނަ އަހަރުގެ ފައިދާއަށް އަސަރު ކުރާނެ ކަމަށް އަންދާޒާ ކުރެވުނެވެ. ނަމަވެސް، ވިޔަފާރީގެ ހުރިހާ ދާއިރާއަކު ންވެސް ލިބުނު ކުރިއެރުމާއި އުފެއްދުންތެރި ނޫން ލޯނުގެ ނިސްބަތް ކުޑަކުރުމުގެ ސަބަބުން ފުރަތަމަ ހަ މަސްދުވަހުގެ ނަތީޖާ ވަނީ ލަފާކުރި މިންވަރަށް ވުރެ ރަނގަޅުވެފައެވެ.\nދޫކުރި ލޯނާއި ފީގެ ގޮތުގައި ލިބުނު އާމްދަނީ އިތުރުވެ 2017 ވަނަ އަހަރުގެ ފުރަތަމަ ހަ މަސްދުވަހާ އަޅާބަލާއިރު ހިންގުމުގެ ފައިދާ ވަނީ %7 އިތުރުވެފައެވެ. މި ވޭތުވެދިޔަ އަހަރުތަކުގައި ދޫކުރެވުނު ލޯނުގެ ފެންވަރު ރަނގަޅުވެފައިވާ މިންގަނޑާ އެއްގޮތަށް އުފެއްދުންތެރި ނޫން ލޯނުގެ އަދަދު 46 މިލިއަން ރުފިޔާ ދަށްކޮށްފައިވާ ކަމަށް ބޭންކުން ބުނެއެވެ. އަދި ބޭންކުގެ ރައުސުލްމާލާއި ލިކުއިޑިޓީ ރޭޝިއޯ ވަނީ ޤާނޫނުން ލާޒިމްކުރާ މިންވަރަށް ވުރެ މަތީގައި ހިފަހެއްޓިފައެވެ.\nމި އަހަރުގެ ފުރަތަމަ6މަސްދުވަހު ވެސް ބޭންކް އޮފް މޯލްޑިވްސް އިން މުޖުތައަށް އެހީތެރިކަން ފޯރުކޮށްދިނުމަށް ހިންގި 300 މިލިއަން ރުފިޔާގެ އިންވެސްޓްމަންޓް ޕްރޮގްރާމް ވަނީ ވަރަށް ކާމިޔާބުކަމާ އެކު ކުރިއަށް ގެންގޮސްފައެވެ. އަދި ހަމައެހެންމެ މޮބައިލް، އިންޓަރނެޓް އަދި ކާޑުގެ ޚިދުމަތްތައް ފުޅާކުރުމަށް ވެސް ވަނީ މުހިންމު އިންވެސްޓްމަންޓްތައް ކޮށްފައެވެ. މި އިންވެސްޓްމަންޓްތަކުން ރާއްޖޭގެ ހުރިހާ ކަންކޮޅުތަކެއްގައި ދިރިއުޅޭ ބޭންކުގެ ކަސްޓަމަރުންނަށް ބޭންކިންގ ޚިދުމަތް ހޯދުމަށް ވަރަށް ބޮޑު ލުއި ފަސޭހަ ކަމެއް ވަނީ ލިބިފައެވެ. ދާދި ފަހުން ތައާރަފުކުރި އޮންލައިން އިންޓަރނޭޝަނަލް މަނީ ޓްރާންސްފަރ ޚިދުމަތަކީ މޮބައިލް ފޯނު މެދުވެރިކޮށް ރާއްޖެއިން ބޭރަށް ފައިސާ ފޮނުވޭ ޚިދުމަތެކެވެ.\nބީއެމްއެލްގެ ކުއާޓާ ރިޕޯޓް ދައްކާ ގޮތުން މުޖުތަމައަށް އެހީތެރިކަން ފޯރުކޮށްދިނުމުގެ ގޮތުން މަދަނީ ޖަމިއްޔާތަކާ އެކު ރާއްޖޭގެ އެކި ކަންކޮޅުތަކުގައި 34 ޕްރޮގްރާމެއް ވަނީ ހިންގާފައެވެ. ފެބްރުއަރީ މަހުގެ ކޮންމެ ދުވަހަކު ހަރަކާތެއް ހިންގި 'އަހަރެންގެ ބޭންކް ޕްރޮގްރާމް' އާއި އިތުރު ޕްރޮގްރާމްތައް މެދުވެރިކޮށް ތައުލީމާއި ކުޅިވަރާއި އަދި ތިމާވެށީގެ ދާއިރާގެ އިތުރުން ހިލޭ ސާބަހަށް މަސައްކަތްކުރާ ޖަމިއްޔާތަކަށް ވަނީ އެހީތެރިކަން ފޯރުކޮށްދީފައެވެ.\n"މި އަހަރުގެ ފުރަތަމަ ހަ މަސްދުވަސް ކާމިޔާބުކަމާއެކީ ނިންމާލެވުމަކީ އަޅުގަނޑުމެންނަށް ލިބޭ ވަރަށް ބޮޑު އުފަލެއް. ބޭންކުގެ ފަންޑިންގ ކޮސްޓާއި އިންވެސްޓްމަންޓް އިތުރުވުމުން ފައިދާއަށް ހީނަރުކަމެއް އަންނާނެކަމަށް ލަފާކުރެވުނު ނަމަވެސް އެއާ ހިލާފަށް އަހަރުން އަހަރަށް މާލީ ނަތީޖާ ރަނގަޅުވަމުންދާކަމީ ލިބޭ ވަރަށް ބޮޑު ހިތްހަމަޖެހުމެއް. މި ނަތީޖާ ހޯދުނީ އަޅުގަނޑުމެންގެ ޕްރޮޑަކްޓްތަކާއި ޚިދުމަތްތަކަށް ކަސްޓަމަރުންގެ ޑިމާންޑް އޮތްވަރު އިތުރުވުމާއި ދޫކުރެވުނު ލޯނުގެ ފެންވަރު ރަނގަޅުވުމުން. މި ފުރުސަތުގައި މުޅި ރާއްޖޭގެ އެކި ކަންކޮޅުތަކުގައި ނުހަނު ބުރަކޮށް މަސައްކަތްކުރަމުންދާ ބޭންކުގެ މުވައްޒަފުންނަށް ވަރަށް ހާއްސަ ޝުކުރެއް އަދާ ކުރަން" ބޭންކުގެ ސީއީއޯ އަދި މެނޭޖިންގ ޑިރެކްޓަރ އެންޑްރޫ ހީލީ ވިދާޅުވިއެވެ.


Zamaanthakeh kohfai Tulsi geyah gossfi\nޒަމާންތަކެއް ކޮށްފައި ތުލްސީ ގެއަށް ގޮސްފި\nސިމްރިތީ އިރާނީ 35 އަހަރުފަހުން، އޭނާ އެންމެ ފުރަތަމަ ދިރިއުޅު ގެއަށް --\nހިންދީ ޑްރާމާ ސިލްސިލާ "ކިޔުކީ ސާސްބީ ކަބީ ބާހޫތީ" ގައި ތުލްސީގެ ރޯލު ކުޅެގެން ގިނަ ބައެއްގެ މަގުބޫލުކަން ހޯދާފައިވާ ބަތަލާ ސިމްރިތީ އިރާނީ 35 އަހަރުފަހުން، އޭނާ އެންމެ ފުރަތަމަ ދިރިއުޅުނު ގެއަށް އަނބުރާ ގޮސްފި އެވެ. ސިމްރިތީއަކީ މިހާރު އިންޑިއާ ސަރުކާރުގެ ޔުނިއަން މިނިސްޓަރެވެ.\nއިންޑިއާގެ ގުރޫގްރަމްގައި ހުންނަ އެ ގެއަށް ސިމްރިތީ 42، ދިޔައީ "ކިޔުކީ" ގެ ޕްރޮޑިއުސަރު އެކްތާ ކަޕޫރްގެ އެދުމުގެ މަތިންނެވެ. އެކްތާއަކީ ސިމްރިތީގެ ގާތް ރަހުމަތްތެރިއެއްވެސްމެ އެވެ.\nކުޑައިރުގެ ފުން ހަނދާންތަކާއި ގުޅިފައިވާ ގެއަށް އަނބުރާ ދިއުމުން ފެނުނު މަންޒަރާއިއެކު ސިމްރިތީ ހުރީ ހައިރާންވެފަ އެވެ. މިހާރު އެ ގެ ހުރީ އަންނައުނު ފަހާ ވޯކްޝޮޕްއަކަށް ހަދާފަ އެވެ. އެ ގެއާއި ގުޅިފައިވާ ހަނދާންތައް އާވުމާއެކު ސިމްރިތީގެ ބަޑި ފަޅައިގެން ގޮސް ކަރުނަތައް ފޭބި އެވެ.\nސިމްރިތީ އެ ގެއަށް ގޮސް މާޒީގެ ހަނދާތައް އާކުރަމުންދިޔައިރު، އެކްތާ ވަނީ އެ މަންޒަރުތައް އިންސްޓަގުރާމް މެދުވެރިކޮށް ފޭނުންނާއި ހިއްސާކޮށްފަ އެވެ.\nއިންޑިއާގެ މީހުނަށް ކުރިމަތިވެފައިވާ ގެދޮރުގެ ދަތިކަމާއި ގުޅޭގޮތުން އެކްތާ އަންނަނީ "ހޯމް" ނަމުގައި ވެބް ސީރީޒެއް ގެނެސްދެމުންނެވެ. ސިމްރިތީ އެ ގެއަށް ދިޔައީ އެ ވެބް ސީރީޒްގެ ޕްރޮމޯޝަންގެ ދަށުންނެވެ. އޭނާގެ އިތުރުން އެކްތާއާއި ގާތް ގުޅުން އޮންނަ އެހެން ބައެއް ތަރިންވެސް، އެމީހުން އެންމެ ފުރަތަމަ ދިރިއުޅު ގެއަށް ދަނީ ޒިޔާރަތްކުރަމުންނެވެ.


Report: Covid vaccine aai gulhigen idhikolhun dhakka " Kos Vaahaka"! – adduLIVE\n1 Feb 01, 2021, 21:33 އަބްދުﷲ ޔާމީން\nޕީޕީއެމްއިން ހެލްތް މިނިސްޓްރީ ކައިރީ ކުރި މުޒާހަރާގެ ތެރެއިން-- ފޮޓޯ: ޕީޕީއެމް\nގިނަ ޕާޓީ އެކުލެވޭ ޑިމޮކްރަޓިކް ސިޔާސީ ވެއްޓެއްގެ ބޭނުމަކީ ރައްޔިތުންނަށް ކަންކަމުގައި މޮޅޫގޮތް ހޯދައިދިނުމެވެ. ސިޔާސީ ޕާޓިތަކުގެ ވާދަވެރިކަމުގައި ރައްޔިތު މީހާއަށް މޮޅުގޮތް ވުމެވެ. އެހެނަސް މިރާއްޖޭގައި ކަން ހިނގަނީ ދިމާއިދިކޮޅަށެވެ. ކޮންމެ ކަމެއްގައި ސިޔާސީ މީހާ އުޅެނީ ރައްޔިތުން ގުނބޯ ހައްދާލެވޭތޯ އެވެ. ދެއުޅިއެއްނުވާ ވާހަކަތައް ދައްކައިގެންނެވެ.\nކޮވިޑް-19 އަކީ މުޅީ މި ދުނިޔެއަށް ކުރިމަތިމަތިވި ބޮޑު ކާރިސާއެކެވެ. އެންމެން ގެތަކަށްވައްދާ ޤައުމުތައް ބަންދުކޮށް މާސްކް އެޅުވި ވަބާއެކެވެ. އަހަރުދުވަސް މިބަލިމަޑުކަމުގައި ކަޑަތުކުރުމަށްފަހު ރާއްޖޭގެ ރައްޔިތުންނަށްވެސް މިއަދު މިވަނީ ކޮންމެވެސް ވަރެއްގެ ހިތްހަމަ ޖެހުމުގެ ނޭވާއެއްލުމުގެ ފުރުސަތު ލިބިފައެވެ.\nކޮވިޑް-19 އިން ރައްކާތެރިވުމަށް ވެކްސިނެއް ލިބި, އެ ވެކްސިން ޖެހުމުގެ މަސައްކަތް މިއަދު މިވަނީ ފެށިފައެވެ. އަވައްޓެރި އިންޑިއާއިން ހަދިޔާކުރި ވެކްސިނާއި އެކު, ސަރުކާރުން ބެލީ އެ ވެކްސިން ދީގެން ރައްޔިތުން ބަލިން ރައްކާތެރިކުރެވޭތޯއެވެ. އެހެން ނަމަވެސް އިދިކޮޅުން ކުރަން ވެކްސިނާއި މެދު އުފައްދަން ފެށީ ސުވާލެވެ. ސުވާލު އުފައްދާ ހަމައެކަނި ސަބަބަކީ އެ ވެކްސިނަކީ "އިންޑިއާ"އިން ދިން ވެކްސިންއަކަށް ވާތީ އެވެ.\nރާއްޖެއަށް ގެނެސްފައިވަނީ އޮކްސްފޯރޑް އަދި އެސްޓްރަޒެނެކާއިން ލައިސެންސްދީގެން، ސީރަމް އިންސްޓިޓިއުޓް އޮފް އިންޑިއާއިން ހަދާފައިވާ ކޮވިޝީލްޑް ވެކްސިނެވެ. މި ވެކްސިން ވަނީ ރާއްޖޭގެ އިތުރުން ލަންކާ, ސައުދިއަރަބިއްޔާ އަދި ބްރެޒިލްފަދަ ގައުމުތަކަށް ފޮނުވާ ބޭނުންކުރަންވެސް ފަށާފައެވެ.\nއެހެންނަމަވެސް, އިދިކޮޅުން ބޮޑާހޭކުމުގައި, ރައްޔިތުން ވާވެއްދުމުގައި ހިފަހައްޓާލަނީ އެ ވެކްސިނަކީ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އިން ހުއްދަ ނުލިބޭ ވެކްސިނެއް ކަމަށް ބުނެއެވެ. ޑަބްލިއުއެޗްއޯއިން ހުއްދަ ނުލިބޭތީއޭ ބުނެ ވެކްސިނާއި މެދު ސުވާލު އުފައްދާ އިދިކޮޅުން ވާހަކަ ދައްކާއިރު, ޑަބްލިއުއެޗްއޯގެ އެންގުމާއި އެއްގޮތަށް ގައިދުރުކަން ބެހެއްޓުމުގެ ބަދަލުގައި އިދިކޮޅުން އުޅެނީ ސީދާ ހަރަކާތޭ ބުނެ މި ޕެންޑެމިކުގެ ތެރޭގައިވެސް މުޒާހަރާކުރާށެވެ.\nވެކްސިނާއި މެދު ސުވާލު އުފައްދައިގެން އިދިކޮޅުން މިނާޒުކު ވަގުތު ޖަހަން މިއުޅެނީ ކޮން ސިޔާސީ ސަކަރާތެއްބާވައެވެ? ޔަގީންވާ ކަމަކީ އިދިކޮޅުގެ ދެއުޅިއެއްނުވާ ވާހަކަތަކުން ގޮވެނީ ކޮސްކަމެވެ. ރައްޔިތަކަށް ހެވެއް އެދޭނަމަ, މިވަގުތަކީ ވެކްސިންޖެހުމަށް ބާރުއަޅާ, ސިއްހީ ހިދުމަތްތެރިންގެ ބަސް އެހުމަށް ރައްޔިތުންގެ ކިބައިން އެދެންވީ ވަގުތެވެ.


Jinsee goanaa ge thuhumathaa eku Anurag ge dhifaaugai Baeh tharin nikumejje\nޖިންސީ ގޯނާގެ ތުހުމަތާއެކު އަނުރާގުގެ ދިފާއުގައި ތަރިން ނިކުމެއްޖެ\n21 ސެޕްޓެމްބަރ 2020 - 11:52:45\nބޮލީވުޑުގެ މަޝްހޫރު ޕްރޮޑިއުސަރު އަނުރާގު ކަޝްޔަޕްގެ މައްޗަށް ޖިންސީ ގޯނާގެ ތުހުމަތުކޮށްފައި މިވަނީ ބަތަލާ ޕާޔަލް ގޯޝް އެވެ. ސޯޝަލް މީޑިއާ މެދުވެރިކޮށް އަނުރާގަށް ކުރި ބޮޑެތި ތުހުމަތުތަކާއެކު އޭނާއާއެކު މަސައްކަތް ކުރި ބައެއް ތަރިން މިވަނީ އަނުރާގުގެ ދިފާއުގައި ނިކުމެ ވާހަކަ ދައްކާފައެވެ.\nއޭގެ ތެރެއިން އެކަކީ ރަދިކާ އާޕްތޭ އެވެ. އަނުރާގާއެކު ނަގާފައިވާ ފޮޓޯއެއް އިންސްޓަގްރާމު މެދުވެރިކޮށް ހިއްސާކޮށް ރަދިކާ ބުނީ އަނުރާގަކީ އޭނާގެ އެންމެ ގާތް އެއް އެކުވެރިޔާ ކަމަށާއި އަބަދުވެސް އިންސްޕަޔާކޮށް ސަޕޯޓްދީފައިވާ ކަމަށެވެ.\nއަދި އަނުރާގް އާ އެންމެ ފުރަތަމަ ބައްދަލުވި ދުވަހުން ފެށިގެން މިއަދާއި ހަމައަށް ވެސް އޭނާއާ އެކު އުޅޭއިރު ރައްކާތެރިކަމުގެ އިހުސާސެއް ކުރެވޭ ކަމަށެވެ. ރަދިކާ ވަނީ އަނުރާގަށް އިތުބާރުކުރާ ކަމަށް ވެސް ބުނެފަ އެވެ.\nއޭގެ އިތުރުން ވެސް ތާޕްސީ ޕަންނޫ އާއި ރިޗާ ޗައްދާ ފަދަ ތަރިން ވަނީ އަނުރާގުގެ ދިފާއުގައި ނިކުމެފަ އެވެ.\nފުރަތަމަ ފަހަރަށް އަނުރާގުގެ މައްޗަށް އެފަދަ ބޮޑެތި ތުހުމަތުތަކެއް ތަރިއަކު ކުރިއިރު އެކަމާއި ގުޅިގެން އޭނާގެ ވަކީލު ނެރުނު ބަޔާނެއްގައި ބުނެފަައި ވަނީ އެއީ ދޮގު ތުހުމަތުތަކެއް ކަމަށާއި އެ ތުހުމަތުތަކާއެކު އަނުރާގު ވަަރަށް ބޮޑަށް މާޔޫސްވެފައިވާ ކަމަށެވެ.


Dho?! Yaasmeen: Makeup aai raalhuge therein gym ah\nކަސްރަތާއި ކުޅިވަރާއި ފިޓްނަސްގެ ތެރެއަށް އެންމެ ގިނަ މީހުން ގެންގޮސް އެއްލައިލަނީ ޅައިރުން ފެށިގެން މާބޮޑަށް ފަލަ ނުވަތަ ހުންނަން ޖެހޭ ވަރަށް ވުރެ ހިކިވެއްޖެ ނަމަ އެވެ. ނުވަތަ ބޮޑުވަމުން އަންނަ އާއިިލާގެ ތެރޭގައި ފިޓްނަސްގެ ފޯރި ގަދަ ނަމަ އެވެ. ސ. މަރަދޫފޭދޫއަށް އުފަން އާމިނަތު ޔާސްމިން އޮސްމަންއަގިކް، 17، އަށް ވީވެސް އެކަހަލަ ގޮތެކެވެ.\nފުރާވަރަށް އަރައިގެން އައިއިރު އޭނާ މާބޮޑަށް ފަލަވީ އެވެ. ފަލައޭ ކިޔާ ސްކޫލްތެރޭގައި އޭނައަށް ބުލީކުރީ އެވެ. ކިޔަވަމުންދިޔަ ސްކޫލް ބަދަލު ކުރަން ވެސް ޖެހުނީ އެވެ.\nއޭގެ އިތުރުން އައްޑޫގައި އެންމެ ފުރަތަމަ ފަހަރަށް އަންހެނުން ޖިމަށް ދާން ފެށިއިރު އޭގެ ތެރޭގައި ޔާސްމީންގެ މަންމަ ހިމެނުން ވީ ޖިމަށް ގޮސް ބަރުދަނަށް ބަދަލު ގެންނަން ލިބުނު ވަރަށް ބޮޑު ހިތްވަރަކަށެވެ. އުމުރުން 15 އަހަރުގައި ޖިމަށް ދާން ފަށައި ބަރުދަނަށް ބަދަލު ގެނެސް، ކުރަމުންދިޔަ މަސައްކަތުން ޔާސްމީންގެ ޓްރެއިނަރު، ޕާސަނަލް ޓްރެއިނަރަކަށް ބޭނުންވާނެ ހުރިހާ މައުލޫމާތެއް ޔާސްމީނަށް ފޯރުކޮށްދީ އެހެން މީހުން ޓްރެއިން ކުރަން ހިތްވަރު ދިނެވެ.\nޖިމްގައި ކުރި ކަސްރަތުތަކާއި ޔާސްމީން ނެގި ޑައިޓުން 10 ދުވަސްތެރޭ 10 ކިލޯ އޭނާގެ ބަރުދަނުން ލުއިކޮށްލި އެވެ.\n"ޖިމަށް ދިޔައިރު އުޅުނު ޓްރެއިނަރު ހީ ވޯންޓެޑް ޓު ޓްރާންސްފޯމް މީ ހީ ސޯ ދެޓް އިން މީ މޭބީ. އޭރު ނެގިން ޑައިޓެއް އެކަމަކު އެއީ ވަރަށް އަން ހެލްތީ ޑައިޓެއް. އެއްވެސް މީހަކަށް ރިކޮމެންޑެއް ވެސް ނުކުރާނަން."\nބަރުދަން ބޭނުންވި ވަރަށް ލުއިވި ނަމަވެސް އޯ ލެވެލް އިމްތިހާން ފެށެންދެން ގަވާއިދުން ޔާސްމީން ޖިމަށް ގޮސް ކަސްރަތުތައް ކުރި އެވެ.\nސްކޫލްގައި އުޅެމުން ޕާސަނަލް ޓްރެއިނަރަކަށް ޔާސްމީން އެންމެ ފުރަތަމަ މަސައްކަތްކުރީ އައްޑޫ ޔޫތު ޖިމްގަ އެވެ. އޭގެފަހުން އަހަރެއްހާ ދުވަސް ވާންދެން ބީފިޓް ޖިމްގައި މަސައްކަތް ކުރުމަށްފަހު ފިޓް ފޯ ލައިފްގައި ވެސް އެއް މަސް ދުވަހު މަސައްކަތްކުރި އެވެ.\n"އެންމެ ފުރަތަމަ ޖިމަށް ޖޮއިންކޮށްފަ ތްރީ މަންތްސް ފަހުން ޔާސްމީންގެ ޓްރެއިނާ އާއެއްކޮށް ވޯކް ކުރީ. އިޓް ވޯޒް ނޮޓް ޕެއިޑް އެންޑް ވޯކެއް ގޮތަކަށް ވެސް ނޫން. އެކަމަކު ޕާޓް ޓައިމަށް ގޮސް ހެލްޕްވިން އާފްޓާ ފިއު މަންތްސް ހީ އޯޕެންޑް ހިޒް އޯން ޖިމް އެންޑް އައި ވޯކްޑް ދެއާ އެގްޒާމް ފެށެންދެން."\n"އައި ހޭވް ނޯ ސެޓިފިކެޓް. ބަޓް އައި ހޭވް ވޯކްޑް އޭޒް އަ ޓްރެއިނާ ބިކޯޒް އައި ސްޓިލް ރިމެމްބާ ވަޓް މައި ކޯޗް ސެއިޑް. ކޯޗު ބުނީ އޭނަ ބަލަނީ ސެޓްފިކެޓަކަށް ނޫނޭ ހީ އިޒް ލުކިން ފޯ ޕެޝަން." ބިޒްނަސް މެނޭޖްމަންޓުން މިހާރު އައްޑޫގައި ހުރެ ހަދަމުންދާ އެޑްވާންސް ކޯސް ނިންމުމަށްފަހު ޕާސަނަލް ޓްރެއިނިން ކޯސް ސެޓިފައި ވާނެ ކަމަށް ޔާސްމީން ބުންޏެވެ.\nޖިމާއި ކަސްރަތާއި މި ކަންތަކުގެ ތެރެއިން ފަށައިގެން ގޮސް ޔާސްމީންގެ ޝައުގުވެރިކަން ހުއްޓިފައިވާ އަނެއް ދާއިރާއަކީ ރާޅާ އެޅުމެވެ. ފަހަރުގައި އެއީ ބައްޕަގެ ފަރާތުން ލިބިފައިވާ ހުނަރަކާއި ޝައުގުވެރި ކަމަކަށް ވެދާނެ އެވެ. ރީތިކޮށް ރާޅުނަގާ ކޮންމެ ދުވަހަކީ ޔާސްމީން އޭނާގެ ސާފް ބޯޑު ހިފައިގެން ރާޅާ އަޅަން ދާ ދުވަހެކެވެ.\n"ބައްޕަ އަކީ ބޮސްނިއާ މީހެއް. ބައްޕަ މިކޮޅަށް އައިސް އުޅެނީ އެކި ރިސޯޓްތަކުގައި. ބައްޕަގެ ފަރާތުން އައި އެއްޗެއް [އެއީ]. އެކަމަކު ބައްޕަ ރާޅާއެއް ނާޅާނެ. ވިންޑް ސާފިން އާއި ކަޓަމަރާން ރައިޑިން އާ އެއްޗެހި ދުއްވާތީ އައި އޯލްސޯ ވޯންޓެޑް ޓު ޓްރައި. ޔާސްމީން ވެސް ސްނޯކްލިން އަށް ވެސް ދަން."\n"2015ގަ ފުރަތަމަ ރާޅާ އަޅަން ފެށީ. އެކަމަކު އިންސްޓްރަކްޓަރަކަށްވީ މިދިޔަ އަހަރު. ބައްޕަގެ އޮސްޓްރޭލިއާ ފްރެންޑެއް އައިސް ހުރިއިރު ކުޑަކޮށް ޕެޑެލްކޮށްލައިފަ ބޯޑްގައި ބެލެންސްކޮށްލަން އޭނަ ބޯޑް ދިނީ. އެފަހަރު ދަމުން އޭނަ ދިޔައީ އޭނަގެ ބޯޑުތަކެއް ދީފައި. ޓޫ މަންތްސް ފަހުން އައިއިރު ގެނެސްދިން ޔާސްމީން އަށް އަމިއްލަ ބޯޑެއް."\nއޭގެ ފަހުން ރާޅު އެދުރުން ހިންގި ރާޅާ އަޅަން ދަސްކޮށްދޭ ޕްރޮގްރާމެއްގައި ބައިވެރިވެ އަދި އިންސްޓްރަކްޓަ ކޯސް ފުރިހަމަކޮށް އިންސްޓްރަކްޓަރަކަށްވީ އެވެ.\nޖިމަށް ގޮސް މީހުން ޓްރެއިންކޮށްދީ ރާޅާ އަޅަން މޫދަށް އެރި އުޅުނަސް ޔާސްމީން އަކީ އަބަދުވެސް މޭކަޕްކޮށްގެން ހުންނަ އަދި މޭކަޕް ކޮށްދޭ ކުއްޖެކެވެ. ޕާޓީތަކަށާއި ހާއްސަ ހަފްލާތަކަށް މީހުންނަށް މޭކަޕްކޮށްދެ އެވެ. އެހެން ނަމަވެސް އައްޑޫއިން އެކަށީގެންވާ ފުރުސަތުތަކެއް ނުލިބޭ ކަމަށް ޔާސްމީން ބުންޏެވެ.


Ras Online - އަގުބޮޑު ގިނަ ތަރިންތަކެއްގެ މަޝްހޫރު ފުޓްބޯޅަ އޭޖެންޓް، މިނޯ ރަޔޯލާ މަރުވެއްޖެ\nއަގުބޮޑު ގިނަ ތަރިންތަކެއްގެ މަޝްހޫރު ފުޓްބޯޅަ އޭޖެންޓް، މިނޯ ރަޔޯލާ މަރުވެއްޖެ\nއަހުމަދު މަސްނޫމް 30 އޭޕްރީލު 2022 - 20:6\nއަގުބޮޑު ގިނަ ތަރިންތަކެއްގެ ފުޓްބޯޅަ އޭޖެންޓް އަދި ދުނިޔޭގެ އެންމެ މަޝްހޫރު ފުޓްބޯޅަ އެޖެންޓުގެ ގޮތުގައި ގިނަ ބަޔަކު ގަބޫލުކުރާ މިނޯ ރަޔޯލާ މަރުވެއްޖެއެވެ.\nއުމުރުން 54 އަހަރުގައި ރަޔޯލާ މަރުވީ ހޮސްޕިޓަލުގައި ފަރުވާދެމުންދަނިކޮށް މިއަދުގެ ވަގުތެއްގައެވެ. އޭނާ މަރުވިކަން އާއިލާގެ ފަރާތުން ނެރުނު ބަޔާނެއްގައި ވަނީ ޔަގީންކޮށްދީފައެވެ.\nއިޓަލީއަށް އުފަންވިޔަސް ރަޔޯލާ އުޅެ ބޮޑުވީ ހޮލެންޑުގައެވެ. ފުޓްބޯޅަ އެޖެންޓުކަން ކުރުމުގެ މަސައްކަތް އޭނާ ފެށީ 1980ގެ އަހަރުތަކުގައެވެ. އޭނާގެ ނަން މީޑިއާގެ ސަމާލުކަމަށް އެންމެ ބޮޑަަށް އައީ 1996 ވަނަ އަހަރު ސްޕާޓާ ޕެރާގަށް ކުޅެމުންދިޔަ މަޝްހޫރު ތަރި ނެޑްވެޑް، ލާޒިއޯއަށް ބަދަލުވެގެންދިޔަ ޑީލަށްފަހުއެވެ.\nރަޔޯލާގެ އެންމެ އަގުބޮޑު ޑީލަކީ، ޔުވެންޓަސްއަށް ކުޅެމުންދިޔަ ޕޯލް ޕޮގްބާ އެނބުރި މެންޗެސްޓަރ ޔުނައިޓަށް ބަދަލުވުމަށް 2016 ވަނަ އަހަރު ހެދި 105 މިލިއަން ޑޮލަރުގެ ޑީލެވެ. މިފަދަ އެއްބަސްވުންތަކުން އޭނާއަށް ކޮމިޝަންގެ ގޮތުގައި 20 މިލިއަނާއި 30 މިލިއަން ޑޮލަރުވެސް ބައެއް ފަހަރު ލިބެއެވެ.\nއެޖެންޓެއްގެ ގޮތުގައި ރަޔޯލާ ގެންގުޅޭ އަދި ގެންގުޅުނު ކުޅުންތެރިންގެ ތެރޭގައި ޒަލަޓާން އަބްރަހަމްވިޗް، ޕޯލް ޕޮގްބާ، މަތިސް ޑިލައިޓް، މާރިއޯ ބަލޮޓެލީ، މާކޯ ވެރާޓީ އަދި މިހާރު މާކެޓްގައި އެންމެ އަގުބޮޑުކަމަށް ގިނަ ބަޔަކު ގަބޫލުކުރާ ހާލާންޑްވެސް ހިމެނެއެވެ.\nރަޔޯލާ މަރުވުމާއި ގުޅިގެން ފުޓްބޯޅައިގެ ހަރަކާތްތެރިވާ ގިނަ ބަޔަކު އަންނަނީ ހިތާމަ ފާޅުކޮށް، އޭނާގެ އާއިލާއަށް ތައުޒިޔާ ކިޔަމުންނެވެ.


Richa aai Ali Fazal ge kaiveni anekka ves faskohfi\nފަޒަލް އާއި ރިޗާ\nއެކްޓަރުން ކަމަށްވާ އަލީ ފަޒަލް އާއި ރިޗާ ޗައްޑާ ކައިވެނި ކުރަން ހަމަޖެހިފައި އޮތީ މި މޭ މަހުގެ ތެރޭގަ އެވެ.\nނަމަވެސް އިންޑިއާ ލޮކްޑައުންއަކަށް ގޮސްފައި އޮންނަތާ 45 ވަރަކަށް ދުވަސް ވެފައިވުމާއި އަދިވެސް ލޮކްޑައުން އިތުރު ކުރަން ހަމަޖެހިފައިވާތީ ކައިވެނި ވަކި މުއްދަތެއް ނެތި ފަސް ކޮށްލަން މަޖްބޫރުވެފައިވާ ކަމަށް އަލީ ވަނީ ބުނެފަ އެވެ.\nއަލީ ބުނި ގޮތުގައި އޭނާ ހުރިހާ ކަމެއް ވެސް ނަގަނީ ޕޮޒިޓިވް ކޮށެވެ. އެހެންވީމާ ވަކި ތާރީޚެއް ކަނޑައަޅާފައި ނުވިޔަސް ކައިރި މުސްތަގްބަލެއްގައި ކައިވެނި ކުރެވޭނެ ގޮތް ވާނެކަމަށް އުންމީދުކުރާ ކަމަށް އަލީ ބުންޏެވެ.\n"އަހަރެމެން ބޭނުންވަނީ ކައިވެނީގެ އުފާވެރިކަން ވެސް ދުނިޔޭގެ އެހެން އެންމެންނާއެކު ހިއްސާ ކުރަން. އެހެންވީމާ ކޮރޯނާވައިރަހުގެ ވަބާ ހަމަޔަކަށް އެޅި އެންމެންނަށް ވެސް ބޭރަށް ނުކުމެލާ އުޅެވޭވަރު ވީމަ ކައިވެނި ކުރަން ނިންމީ،" އަލީ ބުންޏެވެ.\nއެ ދުވަހެއް އަންނަން ދެން އަލީ އާއި ރިޗާ އެމީހުންގެ ގޭގައި ވަގުތުތައް ހޭދަކުރަމުންދާއިރު އަލީ ބިޒީކޮށް އުޅޭ ފިލްމެއްގެ ސްކްރިޕްޓް ލިޔުމުގަ އެވެ. އަލީ ބުނީ އޭނާ ލިޔަނީ ކުރީ ޒަމާނުގެ ހާދިސާއެއް ހިމެނޭ ސްކްރިޕްޓެއް ކަމަށެވެ.\nފިލްމުތައް އޮންލައިން ކޮށް، ސިނަމާތަކުގެ ވެރިން ރުޅިގަދަވެއްޖެ


ޑރ.މުސްތަފާ ލުތުފީ އައްޑޫ ސިޓީގައި – Maldivian Democratic Party\n16 އޮކްޓޯބަރު 2013\nޑރ.މުސްތަފާ ލުތުފީ އައްޑޫ ސިޓީގައި\nދިވެހިރައްޔިތުންގެ ޑިމޮކްރަޓިކް ޕާޓީ(އެމްޑީޕީ)ގެ ރިޔާސީ ކެންޑިޑޭޓް ރައީސް މުޙައްމަދު ނަޝީދުގެ ރަނިންމޭޓް ޑރ.މުސްތަފާ ލުތުފީ ރޭ އައްޑޫ ސިޓީއަށް ވަޑައިގެންފިއެވެ. އެބޭފުޅާގެ މި ދަތުރުފުޅުގައި މިއަދު\nހެނދުނު ވަނީ ކެމްޕެއިން ޓީމް އާއި ކައުންސިލަރުންގެ އިތުރުން ދާއިރާތަކުގެ ރައީސުންނާއި ބައްދަލު ކުރައްވާފައެވެ. މި ބައްދަލުވުމުގައި މައިގަނޑު ގޮތެއްގައި ކުރިއަށް ގެންދެވީ ކެމްޕެއިންގެ މަޝްވަރާތަކެވެ.\nމީގެ އިތުރުން ރަނިންމޭޓް ޑރ.މުސްތަފާ ލުތިފީ ވަނީ މިއަދު އައްޑޫ ސިޓީގައި މަސައްކަތް ކުރާ ޓީޗަރުންނާއި ބައްދަލު ކުރައްވާފައެވެ. މި ބައްދަލު ވުމުގައި އެމްޑީޕީގެ ތައުލީމީ ސިޔާސަތާއި ގުޅޭ މައުލޫމާތު ދިނުމުގެ އިތުރުން ޓީޗަރުންގެ ސުވާލު ތަކަށް ޖަވާބުވެސް އެމަނިކުފާނު ވަނީ ދެއްވާފައެވެ. ޓީޗަރުންގެ މައިގަނޑު ސުވާލުތައް އަމާޒު ކުރެވިގެން ދިޔައީ މުސާރައާއި ގުޅޭ ގޮތުންނެވެ.\nމީގެ އިތުރުން މިއަދު ހަވީރު5ޖަހާއިރު ރަނިންމޭޓު އައްޑޫ ސިޓީގައި މަސައްކަތް ކުރާ ނަރުހުންނާއި ބައްދަލު ކުރެއްވުން ވަނީ ބާއްވާފައެވެ. މި ބައްދަލު ވުމުގައި ޕާޓީގެ ސިއްޙަތާއި ބެހޭ ސިޔާސަތާއި ގުޅެ ގޮތުން މައުލޫމާތު ދެއްވުމުގެ އިތުރުން ނަރުހުންގެ ސުވާލު ތަކަށް ޖަވާބު ދެއްވުމުގެ ވަގުތުކޮޅެއްވެސް ކުރިއަށް ގެންދެވިއެވެ.\nމޫސުން ތަންދޭނަމަ ހިތަދޫގައި މިރޭ ކަންމަތީ ޖަލްސާއެއް ބާއްވަން ހަމަޖެހިފައިވާއިރު މާދަމާ ހިތަދޫ ފިޔަވައި އެހެން ރަށްރަށުގައި ދޮރުން ދޮރަށް ހިނގެވުމަށް ހަމަޖެހިފައި ވެއެވެ. ރަނިންމޭޓުގެ މި ދަތުރުފުޅު ނިންމަވާލެއްވުމަށްފަހު މާލެ ވަޑައިގަންނަވަން ހަމަޖެހިފައިވަނީ މި މަހުގެ 18 ވަނަ ދުވަހުއެވެ.


SunOnline: China ge Export Import midhiya mahu ithuruvejje\nޗައިނާގެ އިމްޕޯޓް އެކްސްޕޯޓް މިދިޔަ މަހު އިތުރުވެއްޖެ\nޗައިނާގެ އިމްޕޯޓު އެކްސްޕޯޓު މިދިޔަ މަހު ވަނީ އިތުރުވެފަ -- ފޮޓޯ: ސީޖީޓީއެން\nބެއިޖިން (ނޮވެމްބަރު 8): ޗައިނާއިން މުދާ އިމްޕޯޓު ކުރި މިންވަރާއި އެކްސްޕޯޓު ކުރި މިންވަރު މިދިޔަ މަހު އިތުރުވެއްޖެ ކަމަށް އެގައުމުގެ ރަސްމީ ތަފާސްހިސާބުން ދައްކައިފި އެވެ.\nރޮއިޓާސްއިން ރިޕޯޓު ކުރި ގޮތުގައި ޗައިނާއިން މުދާ އެކްސްޕޯޓު ކުރި މިންވަރު ވަނީ ފާއިތުވި 19 މަސް ތެރޭ އިތުރު ނުވާ މިންވަރަކަށް މިދިޔަ މަހު އިތުރުވެފަ އެވެ. އެގޮތުން މިދިޔަ މަހު އެގައުމުން މުދާ އެކްސްޕޯޓު ކުރި މިންވަރު ވަނީ 11.4 ޕަސެންޓު އިތުރުވެފަ އެވެ. އެއާ އެކު މިދިޔަ މަހު ޓްރޭޑް ސާޕްލަސް ވަނީ 58.44 ބިލިއަން ޑޮލަރަށް އަރާފަ އެވެ.\nމީގެ ކުރިން އެނެލިސްޓުން ލަފާ ކޮށްފައި އޮތީ މިދިޔަ މަހު ޗައިނާގެ އެކްސްޕޯޓު އިތުރުވާނީ 9.3 ޕަސެންޓު ކަމަށެވެ. އަދި ޓްރޭޑް ސާޕްލަސް އަރާނީ 46 ބިލިއަން ޑޮލަރަށް ކަމަށެވެ.\nމިދިޔަ ސެޕްޓެމްބަރު މަހު ޗައިނާގެ އެކްސްޕޯޓުތައް ވަނީ މިދިޔަ އަހަރުގެ ސެޕްޓެމްބަރު މަހާ އަޅާ ބަލާއިރު 9.9 ޕަސެންޓު އިތުރުވެފަ އެވެ.\nކޮރޯނާވައިރަސް ބަލިމަޑުކަމުގެ ސަބަބުން ޗައިނާއިން ބޭރުގައި އުފެއްދުންތެރިކަން ދަށްވުމުގެ ސަބަބުންނާއި ސިއްހީ އާލާތްތަކަށް އޮތް ޑިމާންޑު ބޮޑުވުމުން އެގައުމުން މުދާ އެކްސްޕޯޓު ކުރާ މިންވަރު އިތުރު ވާތާ ފަސް މަސް ވަނީ ވެފަ އެވެ.\nމިދިޔަ މަހު ޗައިނާގެ އިމްޕޯޓުތައް އިތުރުވީ 4.7 ޕަސެންޓަށެވެ. އަދި ސެޕްޓެމްބަރު މަހު އެ އަދަދު 13.2 ޕަސެންޓަށް އެރި ނަމަވެސް، މިދިޔަ މަހު އިމްޕޯޓު އިތުރުވި މިންވަރަކީ މިއަހަރުގެ އެހެން މަސްތަކާ އަޅާ ބަލާއިރު ކުރިއެރުމެެކެވެ.\nކޮރޯނާވައިރަސް ބަލިމަޑުކަމާ ހެދި މި އަހަރުގެ ފުރަތަމަ ތިން މަހު ޗައިނާގެ އިގުތިސާދީ ކުރިއެރުން 6.8 ޕަސެންޓަށް ދަށްވި އެވެ. ނަމަވެސް މިދިޔަ ޖުލައި މަހާއި ސެޕްޓެމްބަރު މަހާ ދޭތެރޭ އެގައުމުގެ އިގުތިސާދު ވަނީ 4.9 ޕަސެންޓަށް ކުރި އަރާފަ އެވެ.


Messi dhiumun Barca ah sponsor hoadhan dhathivaane\nމެސީ ދިއުމުން ބާސެލޯނާގެ ރައީސް ލަޕޯޓާއަށް ފޫނުބެއްދޭ ވަރުގެ ގެއްލުމެއް ވާނެ ---ފޮޓޯ: މާސާ\nބާސެލޯނާ އާއި އަދި ދުނިޔޭގައިވެސް އުފެދުނު އެންމެ މޮޅު އެއް ކުޅުންތެރިޔާ ލައިނަލް މެސީ ބާސާ ދޫކޮށްލުމުން އެޓީމަށް ސްޕޮންސާ ހޯދުމުގައި ދަތިތަކާއި ކުރިމަތިލާން ޖެހިއްޖެ އެވެ.\nމެސީ ބާސާއާއި ވަކިވުމާއި އެކު އެ ކުލަބުގެ ބްރޭންޑުގެ އަގު ވަނީ 11 ޕަސެންޓުގެ ދަށަށް ގޮސްފަ އެވެ. ފައިސާއިން ބަލާނަމަ މިއީ 137 މިލިއަން ޔޫރޯގެ ދަށްވުމެކެވެ. އެހެންކަމުން ސްޕޮންސަރުން ހޯދުމަށް ހުށަހަޅަންޖެހޭ ގޮތް ބާސާއިން ބަދަލުކުރަން ޖެހޭނެ އެވެ. މެސީގެ ނަން ވިއްކައިގެން މީގެ ކުރިން ސްޕޮންސަރުން ހޯދަމުންދިޔަ ބާސާއަށް ދެން ޖެހޭނީ ކުންފުނި ތަކާއި އޮންނަ ވިޔަފާރީގެ ގުޅުން ރަނގަޅު ކުރާށެވެ.\n"މިހާރުން ފެށިގެން ސްޕޮންސަރުން ހޯދަން ބޭނުން ނަމަ ވަކި ކުޅުންތެރިއެއްގެ ނަން ބޭނުން ކުރުމުގެ ބަދަލުގައި އެންމެ މުހިންމު ކަމަކަށް ވާނީ ޓީމުގެ ކުޅުން ރަނގަޅު ކުރުން" ބާސާގެ ފައިނޭންޝަލް އެކްސްޕާޓް މާކް ސިރިއާ ބުންޏެވެ. ޑަ\nއިގްނަލް އިންވާޝަންސްގެ ޖެނެރަލް މެނޭޖަރުކަން ވެސް ކުރަމުން އަންނަ މާކް ބުނީ މެސީ ދިއުމުން ބާސާއަށް ސްޕޮންސާ ހޯދުމުގައި ދަތިތަކެއް ހުންނާނެ ކަމަށާއި، މީގެ ފަހުން ގިނަ ޗެމްޕިއަންސް ލީގުތަކެއް ހޯދަން ޖެހޭނެ ކަމަށެވެ. އަދި އެންމެ މޫނެއް ބޭނުންކޮށްގެން ދެން ހުރިހާ ކަމެއް ފަރުޖެއްސެން ނެތް ކަމަށް ވެސް މާކް ބުންޏެވެ.\nމެސީ ބާސެލޯނާ ދޫކޮށްލުމާއި އެކު ޖާޒީ ވިއްކައިގެން ލިބެމުން އައި އާމްދަނި ވެސް ވަރަށް ބޮޑަށް ދަށްވެގެން ދާނެ އެވެ. މެސީގެ ޖާޒީއަކީ އެންމެ ގިނަ މީހުން މިހާރުވެސް ގަންނަ އެއް ޖާޒީ އެވެ.\nއެހެންކަމުން ބާސާއިން ދެން ޖެހޭނީ އާ މޫނު ތަކެއް ނެރޭށެވެ. މެސީގެ ފެންވަރުގައި ނޫނަސް އަންސޫ ފާޓި ފަދަ ޒުވާން ކުޅުންތެރިންގެ މޫނާއި އެކު ބާސާއިން ސްޕޮންސާ ހޯދަން ކުރިއަށް އޮތް ތަނުގައި ގިނަ މަސައްކަތްތަކެއް ކުރަންޖެހޭނެ ކަމަށް ބެލެވެ އެވެ.\nބާސެލޯނާ އަށް ލިބެމުންދިޔަ އާމްދަނީގެ ތިންބައިކުޅަ އެއްބައި ލިބެމުން ދިޔައީ މެސީގެ ފަރާތުންނެވެ. އެހެންކަމުން މިހާރު ބާސާއިން އަހަރެއްގެ މައްޗަށް ހޯދަމުން އަންނަ 180 މިލިއަން ޔޫރޯގެ އާމްދަނީ ދެމެހެއްޓުމަށް އެކްލަބަށް ގިނަ ހުރަސްތަކެއް އެބަހުއްޓެވެ.\nބާސާގެ ރައީސް ލަޕޯޓާގެ އަމާޒަކީ މިހާރު ލިބެމުން އަންނަ 180 މިލިއަން ޔޫރޯގެ އާމްދަނީ ދެއަހަރު ދުވަހު ހިފެހެއްޓުމަށް ފަހު 200 މިލިއަނަށް އެ އަދަދު މަތި ކުރުމެވެ. މިއީ ކްލަބަށް ބޮޑު ފައިދާއެއް ވާނެ ކަމެއް ނަމަވެސް މެސީ އާއި ނުލައި މިކަން ކާމިޔާބު ކުރުމަކީ ނާދިރު ކަމެއްގެ ގޮތުގައި ގިނަ ބަޔަކު ސިފަ ކުރެ އެވެ.\nމެސީ ޕީއެސްޖީއަށް ބަދަލުވުމާ އެކު ބާސެލޯނާގެ އިތުރުން ލަލީގާއަށް ވެސް ބޮޑެތި ގެއްލުންތަކެއް ވާނެ އެވެ. އެގޮތުން ލަލީގާ ބަލާ މީހުންގެ އަދަދު ދަށްވެ އެމީހުންނަށް ލިބޭ އާމްދަނީ ބޮޑު ތަނުން މަދުވާނެ އެވެ. މެސީ ޕީއެސްޖީ އަށް ބަދަލު ވުމާއި އެކު ޕީއެސްޖީގެ އިންސްޓަގްރާމް ފޮލޯވާސްގެ އަދަދު މިހާރު ވަނީ 22 މިލިއަން އިތުރުވެފަ އެވެ.